text:
NODA BULA VAKARISITO
Ra iTabagone—“Gumatua ena Cakacaka Vinaka”
Ena nona ivola uqeti vakalou na yapositolo o Paula vei Taito, e vola kina mera saga na cauravou, wili kina o Taito, mera “ivakaraitaki vinaka ena ka kece” era cakava. (Tto 2:6, 7) Ena icavacava ni wase qori, e vakaraitaka kina nira vakasavasavataki na tamata i Jiova me rawa nira “gumatua ena cakacaka vinaka.” (Tto 2:14) E dua na cakacaka vinaka oya na vunautaki ni Matanitu ni Kalou kei na veivakavulici. Ke o itabagone, vakacava o na vakayagataka nomu kaukaua vakaitabagone mo painia veivuke se painia tudei?—Vvb 20:29.
Ke o vinakata mo painia, vakarautaka e dua na nomu ituvatuva vinaka. (Lu 14:28-30) Kena ivakaraitaki, na cava me nomu ivurevure ni ilavo ni o veiqaravi tiko vakatabakidua? O na rawata vakacava nomu aua? Masulaka qori vei Jiova me vukei iko. (Sm 37:5) Veivosakitaka nomu ituvatuva kei rau na nomu itubutubu, vaka kina o ira na painia gugumatua. Oti, sasaga mo rawata nomu isausau. Ena vakalougatataka o Jiova na nomu sasaga mo qaravi koya!
SARAVA NA VIDIO ITABAGONE ERA DOKAI JIOVA, OTI QAI SAUMA NA TARO QO:
-
Na cava e vakadredretaka nodra via painia eso? Cava e qai vukei ira?
-
Era na uqeti luvedra vakacava na itubutubu mera painia tudei?
-
Na cava e bibi kina me tiko noda ituvatuva ni vunau?
-
Era na vukei ira vakacava na painia na lewe ni ivavakoso ra qai vakayaloqaqataki ira?
-
Era vakalougatataki vakacava na painia?


c: text/html

text:
ULUTAGA LEVU | NA RAI NI IVOLATABU ME BALETA NA BULA KEI NA MATE
Ka e Kaya na iVolatabu me Baleta na Bula kei na Mate
E tukuna na iVolatabu ni a kaya vei Atama na Kalou: “E rawa ni o kana mai na vunikau kece ga e tu ena were, mo mamau kina. Ia mo kua ni kana mai na vunikau e kilai kina na ka vinaka kei na ka ca, ni o na mate dina ena siga o kania kina.” (Vakatekivu 2:16, 17) Kena ibalebale a rawa ni bula tu ga o Atama ena were o Iteni ke talairawarawa vua na Kalou.
E ka ni rarawa ni a digidigi cala o Atama ena nona talaidredre vua na Kalou, qai kania na vuanikau vakatabui a solia vua na watina o Ivi. (Vakatekivu 3:1-6) Eda se vakila tu ga nikua na revurevu ni nona talaidredre. E kaya na yapositolo o Paula: “Ena vuku ni dua ga na tamata e curu kina i vuravura na ivalavala ca, kei na mate ena vuku ni ivalavala ca, mani dewa na mate vei ira na tamata kece ga ni sa valavala ca na tamata kece ga.” (Roma 5:12) Na “dua ga na tamata” e cavuti e keri o Atama. A valavala ca vakacava o Atama? Cava e kena itinitini kina na mate?
A valavala ca o Atama ni nakita me talaidredre ina lawa ni Kalou. (1 Joni 3:4) Me vaka ga a tukuna vei Atama na Kalou, na itotogi ni ivalavala ca na mate. Ke ra talairawarawa tiko ga vua na Kalou o Atama kei na nona kawa, era na sega ni ivalavala ca se mate. A sega ni inaki ni Kalou meda mate, meda bula tawamudu ga.
Me vaka ga e kaya na iVolatabu, sa ‘dewa dina na mate vei ira na tamata kece ga.’ Ia vakacava e bula tale tiko e dua na ka nida mate? Era vakabauta e levu ni tawamate e dua na ka e tiko vei vakatoka me yalo. Ia qori e vaka ga me tukuni tiko ni lasutaki Atama na Kalou. Ke bula tale tiko e dua na ka nida mate, sa sega ni itotogi ni ivalavala ca na mate me vaka e kaya na Kalou. E kaya na iVolatabu: “E sega ni lasu rawa . . . na Kalou.” (Iperiu 6:18) O Setani ga e lasu ni tukuna vei Ivi: “Drau na sega dina ni mate.”—Vakatekivu 3:4.keda era
Ke lasu na ivakavuvuli ni tawamate na yalo, na cava ga na kedra ituvaki dina na mate?
VEIVAKADODONUTAKI NA IVOLATABU
E kaya na Vakatekivu me baleta na gauna ni bulibuli: “E qai bulia na tamata na Kalou o Jiova mai na kuvuniqele qai uvuca i ucuna na icegu ni bula, sa qai yaco o koya me tamata bula.” Na matavosa “tamata bula” e vakadewataki mai na vosa vakaIperiu na ne’phesh, * qai vakaibalebaletaki ina “kabula e tiko na nona icegu.”—Vakatekivu 2:7.
E sega ni kaya na iVolatabu ni soli vua na tamata e dua na ka e tawamate ena gauna e buli kina. E kaya ga ni tamata yadua e vakatokai me “tamata bula.” Qori na vuna o na sega ni raica kina ena iVolatabu na matavosa “tawamate na yalo.”
Na cava era vakavulica kina e levu na lotu ni tawamate na yalo ke sega ni yavutaki ena iVolatabu? Meda dikeva tale mada na kedra ivolatukutuku na kai Ijipita ena gauna makawa.
IVAKAVUVULI NI LOTU BUTOBUTO
E kaya o Herodotus na daunitukutuku makawa ni Kirisi ena ikalima ni senitiuri B.G.V.,ni o ira na kai Ijipita “era vakabauta duadua e liu ni tawamate na yalo.” Era tokona tale ga na vakasama qori na kai Papiloni. Gauna e ravuravu kina ena Tokalau e Loma o Alekisada na Ka Levu ena 332 B.G.V., era vakatetea na vuku ni Kirisi na ivakavuvuli ni tawamate na yalo. Sega ni dede sa robota na matanitu taucoko o Kirisi na ivakavuvuli qori.
O na sega ni raica ena iVolatabu na matavosa “tawamate na yalo”
E rua na ilawalawa Jiu ena imatai ni senitiuri G.V., erau vakavulica ni bula tiko na yalo ena gauna e mate kina e dua. E kaya na Jewish Encyclopedia: “Era tekivu vakabauta na Jiu ni tawamate na yalo ena gauna e vakatetei kina vei ira na nodra ivakavuvuli na kai Kirisi, vakabibi na ivakavuvuli i Plato.” E kaya tale ga na daunitukutuku makawa ena imatai ni senitiuri o Josephus ni sega ni vakaivolatabu na ivakavuvuli ni yalo, qori “na ka ga era vakabauta na kai Kirisi.” E okata o Josephus na ivakavuvuli ni yalo me nodra italanoa buli se nodra itukuni na kai Kirisi.
Era ciqoma na ivakavuvuli ni lotu butobuto o ira na kaya nira lotu vaKarisito, ni sa veivakamuai ena levu na vanua na nodra ivakarau ni bula na kai Kirisi. E tukuna na daunitukutuku makawa o Jona Lendering: “E vakavulica o Plato ni a tu e liu ena dua na vanua totoka na yalo, ia qo sa tu ena dua na vanua torosobu. Na vakasama qori e vakarawarawataka nodra vakabauta na lotu vaKarisito na ivakavuvuli i Plato.” Sa mai tiki bibi tale ga ni lotu kei na vakabauta “vaKarisito” na ivakavuvuli ni tawamate na yalo.
“NA KA DINA ENA QAI SEREKI KEMUNI”
A vakasalataki ira ena imatai ni senitiuri na yapositolo o Paula: “E tukuna vakamatata na yalo ni Kalou nira na lutu tani mai na vakabauta eso ena gauna e muri, nira rogoca na itukutuku veivakacalai e nanumi ni vu vakalou kei na nodra ivakavuvuli na timoni.” (1 Timoci 4:1) Dua sara ga na ivakaraitaki vinaka ni nodra “ivakavuvuli na timoni” na vakasama ni tawamate na yalo. E sega ni yavutaki ena iVolatabu, e nodra ivakavuvuli ga na lotu butobuto.
Eda kalougata ni kaya o Jisu: “Oni na kila na ka dina, na ka dina ena qai sereki kemuni.” (Joni 8:32) Na ka dina ena iVolatabu ena sereki keda mai na ivakavuvuli kei na ivalavala era muria tu e levu na lotu nikua, e beci kina na Kalou. E veisereki tale ga mai na ivakarau vakavanua kei na vakabauta vakatevoro me baleta na mate.—Raica na kato “ Era tu e Vei na Mate?”
A sega ni inaki ni Dauveibuli meda bula e vuravura me 70 se 80 na yabaki, meda qai lai bula tawamudu ena dua tale na vanua. A nona inaki taumada mera bula tawamudu ena vuravura sara ga qo na kawatamata talairawarawa. Na inaki totoka qori ni Kalou e ivakaraitaki ni nona lomani keda, ena sega vakadua ni daro. (Malakai 3:6) E veivakadeitaki na daunisame: “O ira na yalododonu era na taukena na vuravura, era na qai bula tawamudu kina.”—Same 37:29.
^ para. 9 Eso na iVolatabu me vaka na King James Version kei na Catholic Douay Version era vakadewataka na vosa ne’phesh me “yalo bula,” levu na iVolatabu ena gauna qo me vaka na New English Bible era vakadewataka me “kabula,” na New International Version kei na Jerusalem Bible erau vakayagataka na “tamata bula,” kei na Today’s English Version e vakadewataka me “tekivu bula.”

robotstxt: allowed

filter: keep


text:
NA VALE NI VAKATAWA Seviteba 2015 | O Kilai Ira na iVakadinadina i Jiova?
Mo kila na kena isau, tarogi ira ga na nuitaki era kilai ira vinaka.
ULUTAGA LEVU
O Kilai Ira na iVakadinadina i Jiova?
E tautauvata kei na nomu rai e dua na vakasama e tiko ena ulutaga qo?
ULUTAGA LEVU
Cava e Kilai me Baleti Keimami?
O na rairai kurabui ena veivanua eda na sota kina
ULUTAGA LEVU
Cava Keimami Vakabauta?
Neimami vakabauta dei na iVolatabu e yavutaki kina na neimami vakabauta kece.
ULUTAGA LEVU
E Vakailavotaki Vakacava na Neimami Cakacaka Vakaitalatala?
Vakailavotaki vakacava? E vakayagataki vakacava?
ULUTAGA LEVU
Cava Keimami Vunau Kina?
E tolu na vuna bibi keimami vunau kina e vuravura raraba.
ITALANOA NI NONA BULA
Dua na ka e Vinaka Sara Mai na Rogo
E veisau na bula nei Mina Hung Godenzi ena dua ga na gauna lekaleka, mai na dua na itabagone sega ni rogo me kilai. Ia na nona bula vou qori e veibasai sara ga kei na ka e nanuma taumada.
iVolatabu i Bedell
—Sasaga Lailai me Kilai Vinaka Kina na iVolatabu
Talei na ivakadewa ni iVolatabu qo me 300 na yabaki.
O Dau Rarawataka na Kalou?
Sa bau taroga na Kalou, ‘Cava e yaco kina vei au qo?’
Saumi na Taro Vakaivolatabu
Yaga vakacava na parofisai vakaivolatabu?
So Tale na Ka
Na iValu Vakacava na Amaketoni?
E laurai ga vakadua ena iVolatabu na vosa Amaketoni, ia na kena itukutuku e vakamacalataki ena iVolatabu taucoko.


text:
BIU MAI O HOLY CROSS COLLEGE KI NA COKE GAMES ENA GAUNA QO.
Written by Maria Solomone on August 13, 2022
Biu mai o Taveuni ki Natuvu-gonevuli ni Holy Cross College:pc:Mr.Qerewaqa
Era sa biuti Taveuni mai ena gauna qo na gonevuli mai na Holy Cross College ki na sotasota ni Coke Games ena macawa mai qo.
Ena bogi era cabora kina na nodra i tatau vua na matua tabu ena Parisi o Korusetabu.
Mataka ni kua e osodrigi na wavu mai Nayalayala vei ira na nodra i tubutubu kei na veiwekani ena vuku ni veitalaci.
Vakaraitaka o Mr.Qerewaqa ni rauta e 51 kece na gonevuli era mai vaka i tavi ena sota siga 3 ena HFC Bank National Stadium e Laucala.


text:
NODA BULA VAKARISITO
O sa Vakayagataka Vinaka Tiko na Card ni JW.ORG?
E bibi me vakatotolotaki noda cakacaka vakavunau ni sa voleka na veivakararawataki levu. (Vvb 24:11, 12, 20) Eda rawa ni vakayagataka na card me dusimaki ira na lewenivanua ina Vosa ni Kalou kei na noda website. E tiko ena card na code ena dusimaki ira ena vidio Na Vuna mo Vulica Kina na iVolatabu? kei na levu tale na ka mera kila se veisureti ena vuli iVolatabu. Eso era na sega ni taura noda ivola, ia era na via raica noda website. Mo solia vei ira na card. Ia me kua ni soli vei ira na sega ni taleitaki keda.
Qo na ka o rawa ni tukuna mo uqeta na tataleitaki: “Au na via solia vei iko e dua na card. Ena dusimaki iko ina dua na website e sega ni saumi, e tu kina e levu na itukutuku kei na vidio ena veimataqali ulutaga.” (Joni 4:7) E ka lalai toka ga na card, o rawa ni taura e vica mo solia ena gauna veiganiti kece.


text:
LESONI 5
Cakava Tiko ga na ka Dodonu o Samuela
Se gone sara o Samuela sa lai vakaitikotiko qai veiqaravi ena valeniveitavaki, na vanua e sokaloutaki kina o Jiova. O kila se lai tu vakacava ena valeniveitavaki o Samuela? Meda veivosakitaki Ana mada e liu, na tinai Samuela.
Dua na gauna balavu nona vinakata voli o Ana me vakaluveni, ia e sega ni rawa. A mani masu qai kerei Jiova me vukei koya. Ke dua na luvena tagane, a yalataka o Ana ni na kauti koya me lai vakaitikotiko qai veiqaravi ena valeniveitavaki. A sauma o Jiova nona masu, mani dua na luvena tagane qai vakayacana me o Samuela. Ni se qai yabaki tolu se va o Samuela, a kauti koya o Ana me lai veiqaravi ena valeniveitavaki ni Kalou me vaka ga e yalataka.
A bete levu tiko ena valeniveitavaki o Ilai, erau veiqaravi tale ga kina vakabete na luvena tagane. Nanuma tiko na valeniveitavaki e sokaloutaki kina na Kalou, e dodonu me caka kina na veika vinaka. Ia erau cakava na luvei Ilai na veika ca qai raica tu qori o Samuela. Vakacava e cakava tale ga na veika ca me vakataki rau na luvei Ilai?— Sega, e cakava tiko ga na ka dodonu o Samuela me vaka erau vakavulici koya kina nona itubutubu.
Na cava o nanuma me cakava o Ilai vei rau na luvena?— A dodonu me totogitaki rau, me vakacegui rau tale ga ena nodrau veiqaravi ena vale ni Kalou. Ni sega ni cakava ya o Ilai, a cudruvi ratou vakaveitamani o Jiova, e totogitaki ratou tale ga.
Ni moce toka ena dua na bogi o Samuela, e rogoca ni kacivi koya e dua: ‘Samuela!’ A cici vei Ilai, ia e kaya o Ilai: ‘Au sega ni kacivi iko.’ A yaco vakarua tale qori. Ena ikatolu ni gauna sa qai tukuna vei Samuela o Ilai, ke rogoca tale na domo, me tukuna: ‘Yalovinaka, ni vosa mai Jiova, au sa vakarorogo tu.’ Qori sara ga na ka e cakava o Samuela. A qaikaya vei Samuela o Jiova: ‘Tukuna vei Ilai niu na totogitaka nona vuvale ena veika ca eratou cakava.’ O nanuma ni rawarawa me lai tukuna qori o Samuela vei Ilai?— Sega. A rere tale ga o Samuela, ia e cakava na ka e tukuna vua o Jiova. A yaco dina na vosa i Jiova, e qai mate o Ilai kei rau na luvena.
E ivakaraitaki vinaka vei keda o Samuela. A raica nodra caka ca eso tale, ia e cakava na ka dodonu. Vakacava o iko? O na vakataki Samuela mo cakava tiko ga na ka dodonu? Ke o cakava qori, ena marau o Jiova kei rau nomu itubutubu.


text:
WASE 53
iLiuliu e Lewa na Draki
MACIU 14:22-36 MARIKA 6:45-56 JONI 6:14-25
-
ERA VIA BULI JISU ME TUI
-
TAUBALE E WAI O JISU, VAKARURUYA NA CAGI
E tarai ira dina na lewenivanua na veivakani vakacakamana i Jisu. Era kaya ni “qo dina na Parofita e dodonu me lako mai vuravura,” na Mesaia, ena vinaka nona veiliutaki. (Joni 6:14; Vakarua 18:18) Era mani saga mera vesuki koya mera buli koya me tui.
E kila vinaka o Jisu na nodra inaki. E talaci ira na ilala levu, qai tukuna vei ratou na nona tisaipeli me ratou vodo tale i waqa. Me ratou gole i vei? Me ratou liu i Peciseita qai lako sara i Kapenaumi. Ia e lako o Jisu ina ulunivanua me lai masu taudua.
Ni sa voleka ni kida na mataka, e raica o Jisu ni sa tu e loma ni wasawasa na waqa. E uaua na wasawasa, e tataba na cagi, ratou qai ‘sasaga voce na yapositolo ena bula ni cagi e tadravi ratou.’ (Marika 6:48) Ni siro mai na ulunivanua o Jisu qai taubale yani vei ratou e delaniwai, sa “rauta e tolu se va na maile nodratou voce.” (Joni 6:19) E vaka me lako siviti ratou sara o Jisu, ratou mani qolouvaka: “Kemudou! Na cava qo!”—Marika 6:49.
E tukuna o Jisu: “Dou vakacegu! O yau ga qo, dou kua ni rere.” Sa qai kaya o Pita: “Turaga, ke o kemuni dina, ni vakarota meu lako yani vei kemuni e delaniwai.” E sauma o Jisu: “Lako mai!” E sobu sara mai waqa o Pita, e taubale yani vei Jisu e delaniwai. Ia e rere ni raica na bula ni cagi, mani tekivu dromu vakamalua. E kacivaka: “Turaga, vakabulai au!” E dodoka sara o Jisu na ligana me tauri Pita, qai kaya: “Sa rui lailai na nomu vakabauta, na cava o vakatitiqa kina?”—Maciu 14:27-31.
Ni rau vodo i waqa o Pita kei Jisu, e ruru sara na cagi ratou qai kidroataka qori na tisaipeli. Ia ke ratou a taura rawa “na ibalebale ni ibuli madrai,” nona vakani ira vakacakamana na vica na udolu, eratou na sega ni kurabuitaka na nona taubale e delaniwai kei na nona vakaruruya na cagi. Eratou sa qai cuva vua ratou kaya: “O kemuni dina na Luve ni Kalou.”—Marika 6:52; Maciu 14:33.
Eratou yaco sara yani ena bucabuca totoka qai bulabula o Kenisareti, ena ceva kei Kapenaumi. Eratou vakelea na waqa ratou lako i vanua. Nira kilai Jisu na lewenivanua, era veiciciyaki sara ina yasayasa kece ya mera kauti ira mai na tauvimate. Era vakabulai kece o ira na tara na tutu ni isulu e sau i Jisu.
Era sa qai liaca na ilala levu era vakadinadinataka na veivakani vakacakamana ni sa biubiu o Jisu. Ni kele mai na waqa lalai ni Taiperia, era vodo na lewenivanua mera lai vaqarai Jisu i Kapenaumi. Nira raici koya, era taroga: “Rapai, o lako mai ena gauna cava?” (Joni 6:25) E vunauci ira sara o Jisu, eda na qai dikeva malua na vuna e cakava kina qori.


text:
KATO NI VEIVAKAVULICI 13A
Duidui na Valenisoro, Duidui na ka e Vulici
Na Valenisoro e Raivotutaka o Isikeli:
-
E vakamacalataka vei ira na Jiu era tu vakavesu e Papiloni
-
E tiko na kena icabocabonisoro e cabori kina e levu na isoro
-
E vakabibitaka na ivakatagedegede dodonu i Jiova me baleta na sokalou
-
E uqeti keda meda vakasamataka na vakalesui mai ni sokalou savasava ena 1919
Na Valenisoro Levu Vakayalo:
-
E vakamacalataka o Paula vei ira na Iperiu lotu vaKarisito
-
E dua na kena icabocabonisoro e cabori ga kina “vakadua” e dua na isoro (Iper. 10:10)
-
E vakamacalataka na ka dina vakayalo e vakatakarakarataki tu ena valeniveitavaki kei na valenisoro vakayago, oya na nona ituvatuva o Jiova me baleta na sokalou savasava ena yavu ni isoro ni veivoli i Karisito
-
E uqeti keda meda vakasamataka na cakacaka i Karisito ni Bete Levu Cake mai na 29 ina 33 G.V.


text:
Vakaraitaki vua na ivolavivigi ni sere ni lolosi (9, 10)
2 E tukuna sara vei au: “O iko na luve ni tamata,* mo tu e yavamu meu vosa vei iko.”+2 E sobuti au na yalo tabu ena gauna ga e vosa kina vei au, e vakaduri au e yavaqu+ meu rogoci koya e vosa tiko vei au.3 E kaya tale vei au: “O iko na luve ni tamata, au talai iko vei ira na lewe i Isireli,+ ina matanitu talaidredre, e talaidredre vei au.+ Era beca na noqu lawa me yacova mai na siga qo, o ira kei na tukadra.+4 Au talai iko vei ira na luvedra dau be* era lomaqa,+ mo kaya vei ira, ‘Qo na ka e tukuna na Turaga Cecere Duadua o Jiova.’5 Era rogoca se sega, era na kila ga ni maliwai ira tiko e dua na parofita,+ nira dua na vuvale talaidredre.+6 “Ia o iko na luve ni tamata mo kua ni rerevaki ira,+ mo kua ni rerevaka na ka era tukuna, ni viribaiti iko na kau votovotoa kei na wavakavotona,*+ o bula vata kei ira na batibasaga. Mo kua ni rerevaka na nodra vosa,+ mo kua tale ga ni domobulataka na matadra+ nira dua na vuvale talaidredre.7 Mo tukuna vei ira na noqu vosa se ra mani rogoca se sega, nira tamata talaidredre.+8 “Ia o iko na luve ni tamata mo rogoca na ka au tukuna vei iko. Mo kua ni talaidredre me vaka na vuvale talaidredre qo. Mo dalaga mo kania na ka au solia vei iko.”+9 Niu rai yani au raica sara e dua na liga ni dodo mai vei au,+ e taura tu e dua na ivolavivigi volai.+10 Ni tevuka e mataqu, e volai ruarua tu na yasana, e liu e muri.+ E volai kina na sere ni lolosi, na tagi, kei na tagilagalaga.+
iVakamacala e ra
^ E basika vaka93 na matavosa na “luve ni tamata” ena Isikeli, qo na imatai ni vanua e basika kina.


text:
2 Veigauna
Chapter 31
Ni sa oti kece na veika oqo, era sa lako kecega na Isireli era a tiko e kea ki na veikoro kecega e Juta ka vorovorolaka nai cabocabo ni soro, era taya sobu na vei matakau kau, ka vakarusa na veitikina cecere kei na kenai cabocabo ni soro O e Juta taucoko, Penijamini, Ifereimi, Manasa O me yacova ni ra sa vakarusai kece sara. Era sa qai dui suka lesu tale na luve i Isireli kecega ki na nodra veikoro, na tamata yadua ki na nonai votavota.
2 O Esekaia sa digitaki ira na dui mata bete kei na Livai me vaka na nodra dui wasewase na tamata yadua ki na nonai tavi, na bete kei na Livai e na vuku ni soro kama, kei nai soro ni veivinakati, me ra veiqaravi, me ra vakavinavinaka, ka vakacerecerei Jiova e na matamata ni tikotiko i Jiova.
3 Sa vakarautaka talega na tui e dua nai wasewase ni nonai yau me ka ni soro kama; me baleta nai soro kama ni mataka kei nai soro kama ni yakavi, nai soro kama ni Siga ni Vakacecegu kei na vula vou kei na vei solevu tale sa volai e nai vola ni Vunau i Jiova.
4 Sa vakaroti ira talega na tamata era tiko e Jerusalemi me ra kauta mai nai katini me ra tokoni kina na bete kei na Livai, me ra na vakadetaki ira tikoga ki nai Vunau i Jiova.
5 Ena gauna ga sa tarai ira yani kina na luve i Isireli kei Juta nai vakaro oqo, era sa kauta mai vakalevu nai sevu ni vuata kecega, nai sevu ni waini, waiwai, nai sevu ni de-ni-o ni kei na veika kecega sa solia mai na vanua, ka ra sa kauta mai vakalevu nai katini ni veika kecega.
6 O ira na luve i Isireli kei Juta, o ira sa tiko e na veikoro e Juta, era sa kauta mai nai katini ni bulumakau kei na sipi, nai katini ni veika tabu sa vakatabui me nei Jiova na nodra Kalou ka sa cere tu na kenai binibini.
7 E nai katolu ni vula, era sa tekivu binia vata, ka taura e va na vula na kena caka tiko na cakacaka oqo.
8 Ni sa lako mai o Esekaia kei ira na veiliutaki ka raica na veika sa bini tu oqo, era sa vakacerecerei Jiova ka vakalouvinakataki ira na Nona tamata na Isireli.
9 Sa qai tarogi ira na bete kei na Livai o Esekaia na tui me baleta na veika sa bini tu oqo.
10 Ia o Asaraia na bete, mai na vale i Setoki, sa sauma mai ka vaka, "Me tekivu mai na gauna era sa kauta mai kina na tamata nai soro (solisoli) ki na vale i Jiova, sa qai levu na keimami kakana ka levu talega e vo, ni sa vakalouvinakataki ira na Nona tamata o Jiova; ka sa ka levu na ka sa vo tu oqo."
11 Sa vakaroti ira na tamata o Esekaia me vakarautaki na veitikina e na vale i Jiova, ka ra sa vakarautaka.
12 Era sa kauta mai e na yalodina na nodra i soro, nai katini, kei na veika kece sa vakacabori; o Kononaia na Livai sa nodra i liuliu, kei Simei na tacina sa taravi koya.
13 O Jeieli, Amasaia, Neaci, Asaeli, Jerimoce, Josevate, Ilieli, Isimakaia, Meaci, kei Venaia era sa vakaraica na veika oqo e na ligai Kononaia kei Simei na tacina, e nai vakaroi Esekaia na tui kei Asaraia nai liuliu e na vale ni Kalou.
14 O Koa na luve i Imina na Livai, nai vakatawa ni Matamata e na Tokalau, sa vakaraica na soli ka ni loloma vei Jiova, na kena wasei nai solisoli vei Jiova kei na veika e tabu sara.
15 Sa tiko e rukuna o Iteni, o Miniamini, Josua, Semaia, Amaraia, kei Sekanaia, o iratou na nonai vukevuke yalodina e na veikoro ni bete, me ra dau wasea nai votavota vei ira na tacidra e na nodra dui wasewase, vei ira na lelevu kei ira na lalai.
16 E yasadra na tagane mai na yabaki tolu me yacovi ira sara sa volai na yacadra e nai vola ni kawabula, era sa wasea vei ira yadua era curuma yani na vale i Jiova na kedra i votavota ni veisiga e na vuku ni nodra veiqaravi, e na nodra dui wasewase,
17 kei ira talega na bete era sa volai e na nodra dui vola ni kawa me vaka na vuvale i tamadra, kei ira na Livai era sa yabaki ruasagavulu ka lako cake ka me vaka na nodra cakacaka, e na nodra dui wasewase,
18 kei ira kece sa volai e nai vola ni kawa O na nodra lalai kei na dui watidra, na luvedra tagane kei na luvedra yalewa, na nodra i wasewase taucoko O e na nodra yalodina, era sa tawasei ira me ra ka tabu sara.
19 Vei ira talega na luve i Eroni na bete, era sa tiko e na vanua mai na nodra veikoro, e na veikoro yadua, sa tu kina o ira sa digitaki na yacadra ka lesi me ra dau wasea nai votavota, vei ira na tagane kece era bete kei ira kecega na Livai sa tu na yacadra e nai vola ni kawa.
20 Sa cakava oqo o Esekaia e Juta taucoko, ka sa cakava na veika e vinaka, e dodonu ka dina e na mata i Jiova na nona Kalou.
21 E na cakacaka kecega sa tekivuna e na kena qaravi na vale ni Kalou, e nai vunau kei nai vakaro, me vakasaqara na Nona Kalou, e cakava e na yalona taucoko. Sa tamata yaco kina o koya.


text:
1 Samuela
Chapter 16
Sa tukuna vei Samuela o Jiova, " Me cava soti na dede ni nomu tagicaki Saula tiko, mo raica Ni'u sa sega ni vinakata me liutaki Isireli? Tawana na nomu tavaya, ena waiwai ka lako; au sa talai iko ki vei Jese na kai Peceliema, Ni'u sa vakarautaka oti e dua na luvena vei Au me tui."
2 Sa tukuna o Samuela, "Me'u na lako rawa vakacava? Kevaka sa na rogoca oqo o Saula, ena vakamatei au." Sa tukuna mai o Jiova, "Kauta e dua na bulumakau yalewa vata kei iko ka tukuna, 'Au sa lako mai me vakacaboi soro vei Jiova.'
3 "Mo sureti Jese ki na vakacaboi soro, Au na qai vakaraitaka vei iko na ka mo cakava, mo lumuta vei Au o koya Au na cavuta na yacana vei iko."
4 Sa cakava o Samuela na veika sa tukuna vua o Jiova ka lako ki Peceliema. Era sa sautaninini na qase ni koro o ya ena nona lako mai ka taroga sara, "O sa lako tiko mai ena veivinakati?"
5 Sa sauma mai, Ena veivinakati, au sa lako tiko mai kina me vakacaboi soro vei Jiova. Mo ni vakasavasavataki kemuni ka lako mai vei au ki na vakacaboi soro." Sa vakasavasavataki Jese kei iratou na luvena ka sureti iratou ki na vakacaboi soro.
6 Sa qai yaco, ni ratou sa lako mai, sa raici Iliapi, sa tukuna sara, "Sa dua, na i lumuti i Jiova sa tu oqo e matana!"
7 Ia, o Jiova sa vosa vei Samuela ka vaka: "Kua ni raica na kena i rairai se na kena balavu, baleta Ni'u sega ni vinakati koya. O Jiova sa sega ni raica me vaka sa raica na tamata; na tamata sa raica na veika e taudaku, o Jiova sa raica na yalona."
8 Sa kacivi Amenatave mai o Jese ka sa lako ena matai Samuela ka sa tukuna kina, "O Jiova talega sa sega ni digitaki koya oqo."
9 O Jese sa kacivi Sama mai, sa tukuna o Samuela, "O Jiova talega sa sega ni digitaki koya oqo."
10 Sa vakavuna o Jese me ratou lako e matai Samuela e vitu na luvena. Sa tukuna mai o Samuela, "O Jiova sa sega ni digitaka e dua vei ira oqo."
11 Sa taroga mai o Samuela vei Jese, "Era sa tiko kece beka oqo na luvemu?" Sa sauma mai, "Sa vo ga o koya e gone duadua, o koya oqori sa vakatawana tiko na sipi." Sa tukuna mai o Samuela vei Jese, "Me kau mai o koya, ni da na sega ni dabe vakavo ni sa basika mai."
12 Sa qai kau mai o koya. Sa rui damusa, ka serau na yaloka ni matana, qai tagane vinaka dina. Sa tukuna mai o Jiova, "Tucake ka lumuti koya, ni sai koya sara ga oqo!"
13 Sa taura na waiwai o Samuela ka lumuti koya ena kedratou maliwa na tacina, sa lako mai na Yalo i Jiova vei Tevita mai na siga o ya ka lako yani. Sa tucake o Samuela ka lako ki Rama.
14 Sa lako tani mai vei Saula na Yalo i Jiova ka sa vakasosataki koya tiko e dua na yalo ca mai vei Jiova.
15 Era sa tukuna vei Saula na nona dauveiqaravi "Sa dina, e dua na yalo ca mai vei Jiova sa vakaleqai iko tiko.
16 "Mo ni vakaroti ira mada na nomuni tamata era sa tiko e matamuni, me vakasaqarai mai e dua na tamata sa matai sara ena api, me dau vakatagi vei kemuni ni sa dau lako mai na yalo ni veivakasosataki mai vei Jiova me tarai kemuni, me rawa ni o ni na vinaka kina."
17 Sa qai tukuna o Saula vei ira na nona tamata, "Me kau mai vei au e dua na dau qiriqiri vinaka, me vakasaqarai mai."
18 E dua vei ira na dauveiqaravi sa sauma mai, "Raica, au sa kunea e dua na luvei Jese na kai Peceliema sa matau sara ena vakatagi, e tamata qaqa, e tamata ni valu, e dauvosa vakaqaseqase, e tamata rairai vinaka ka sa tiko vata kei koya o Jiova."
19 Sa vakau i tukutuku o Saula vei Jese ka tukuna, "Me kau mai o Tevita na luvemu o koya sa dauvakana sipi tiko."
20 O Jese sa taura e dua na asa, ka vakavodoka kina na madrai kei na saqa waini kei na luve ni me ka sa vakauta yani vei Tevita ki vei Saula.
21 Sa lako mai o Tevita vei Saula ka tu e matana. Sa lomani koya sara vakalevu o Tevita ka sa dau cola i yaragi talega vei Saula.
22 Sa vakauitukutuku tale o Saula vei Jese ka tukuna, "Au kerea me tiko ga o Tevita e mataqu, ni'u sa taleitaki koya vakaidina."
23 Sa qai yaco oqori, ni sa tarai Saula tiko na yalo ca mai vei Jiova, sa dau qiria nai vakatagi e ligana o Tevita. Oqo sa dau vakabulabulataki Saula ka sa dau vinaka kina. Sa qai dau yali yani na yalo e dauveivakasosataki e tiko vua.


text:
NA VALE NI VAKATAWA (ITABATABA E VULICI) Epereli 2018
Na ilavelave qo e tiko kina na ulutaga me vulici ena June 4 ina Julai 8, 2018.
Na Galala Dina
Ena levu na vanua, era vinakata me kua na veivakalolomataki, veivakaduiduitaki kei na bula dravudravua. Eso tale era vakarota me soli na galala ni vosa, na galala ni digidigi, se mera lewai ira ga. Vakacava e rawa nida galala dina?
Qaravi Jiova, na Kalou ni Galala
E sereki keda vakacava o Jiova? Eda na qarauna vakacava meda kua ni vakatanitaka na noda galala soli vakalou?
Tagane Oni Lesi—Moni Vuli Vei Timoci
Ni se qai tekivu cakacaka kei na yapositolo o Paula o Timoci, a rairai sega sara ni nuidei. Na cava e rawa nira vulica na qase kei na dauveiqaravi ni ivavakoso vei Timoci?
Vakatotomuri Jiova—Ni Dauveivakayaloqaqataki
Era vinakata tu na dauveiqaravi ni Kalou mera vakayaloqaqataki.
Meda Veivakayaloqaqataki Vakalevu
Ni sa voleka sara mai na siga i Jiova, bibi meda kauaitaki ira dina na tacida, me rawa nida vakayaloqaqataki ira ena gauna era vinakata kina.
Ra iTabagone, o Vakaliuca Tiko Nomu iSausau Vakayalo?
Era na rairai veilecayaki ena so na gauna na itabagone ni levu na ka ena vinakati mera vakatulewa kina. Era na vakatulewa vinaka vakacava ena veigauna se bera mai?
Taro na Dauwiliwili
Na cava e sega ni dodonu kina meda biuta vakailoa ena noda website se so tale na noda ivola?
Taro na Dauwiliwili
Na cava e macala ni vakavoutaki na Same 144 ena New World Translation?


text:
IDONISIA
Veivakurabuitaki na Veivakalougatataki i Jiova!
Angeragō Hia
-
SUCU 1957
-
PAPITAISO 1997
-
KENA ITUKUTUKU A veivuke ena kena tara na Vale ni Soqoni vou ni lesu ina nona koro ena yanuyanu o Nias.
DUA na itukutuku marautaki keimami rogoca na lewe ni ivavakoso e Tugala Oyo ena 2013. Qori na kena tara na neimami Vale ni Soqoni vou! Era veitokoni na vakailesilesi, era sainitaka tale ga e dua na ivola ni veivakadonui e le 60 era vakaitikotiko voleka. E kaya e dua na turaga: “Ke oni vinakata, e rawa nira saini e le 200.”
Erau liutaka na cakacaka e rua na tacida erau kenadau ena tarataravaki. A vakaoti na tara ni Vale ni Soqoni vou ena Noveba 2014. Keimami sega ni tadra ni na dua na vanua totoka va qo me keimami soqoni kina vakaivavakoso. Io, e veivakurabuitaki na veivakalougatataki i Jiova!


text:
Dau Nanumi Ira na Veiqaravi Vakatabakidua
‘Keitou dau nanuma na nomuni cakacaka ena vakabauta, nomuni sasaga kece e yavutaki ena loloma.’—1 CES. 1:3.
1. E raici ira vakacava na gumatua ni qaravi Jiova o Paula?
NA YAPOSITOLO o Paula e dau nanumi ira na gumatua ena kacivaki ni tukutuku vinaka. E vola: ‘Keitou dau nanuma na nomuni cakacaka ena vakabauta, nomuni sasaga kece e yavutaki ena loloma, kei na nomuni vosota ena vuku ni nomuni nuitaka na noda Turaga o Jisu Karisito ena mata ni noda Kalou na Tamada.’ (1 Ces. 1:3) O Jiova tale ga e dau nanuma na loloma era vakaraitaka o ira na yalodina ni qaravi koya me vakatau ena kedra ituvaki.—Iper. 6:10.
2. Na cava eda na dikeva ena ulutaga qo?
2 Levu na noda itokani vakabauta ena gauna sa oti kei na gauna qo era vakuai ira ena levu na ka mera qaravi Jiova vakatabakidua. Meda raica mada nodra veiqaravi eso ena imatai ni senitiuri. Eda na dikeva tale ga eso na taba ni veiqaravi vakatabakidua ena gauna qo, oti eda na veivosakitaka na sala eda na rawa ni nanumi ira kina na noda itokani lomani era soli ira ena veiqaravi vakatabakidua.
LOTU VAKARISITO ENA IMATAI NI SENITIURI
3, 4. (a) Na veiqaravi cava era vakaitavi kina eso ena imatai ni senitiuri? (b) Era vukei vakacava ena veika vakayago?
3 Ni oti ga vakalailai nona papitaiso o Jisu, e tauyavutaka sara e dua na cakacaka ena roboti vuravura. (Luke 3:21-23; 4:14, 15, 43) Ni sa mate, eratou qai liutaka nona yapositolo na vakarabailevutaki ni cakacaka vakavunau. (Caka. 5:42; 6:7) So na lotu vaKarisito vakataki Filipi era dauvunau se daukaulotu e Palesitaina. (Caka. 8:5, 40; 21:8) O Paula kei na so tale era gole sara ena yalava ribayawa. (Caka. 13:2-4; 14:26; 2 Kor. 1:19) So tale me vakataki Silivenusi (Sailasa), Marika, kei Luke era dau lavetaka na lawa se dauvolaivola. (1 Pita 5:12) Era veiqaravi tale ga kei ira na mataveitacini tagane yalodina qo eso na yalewa lotu vaKarisito. (Caka. 18:26; Roma 16:1, 2) Eda marautaka na wilika na iVolatabu vaKirisi vaKarisito ni volai kina na veika talei era sotava na ilawalawa qo, e vakaraitaka tale ga ni dau nanumi ira na nona dauveiqaravi o Jiova.
4 Era vukei vakacava ena veika vakayago na veiqaravi vakatabakidua ena imatai ni senitiuri? Ena so na gauna, era vukei qai kauaitaki vei ira na tacidra lotu vaKarisito, ia era sega ni kerea me caka qori vei ira. (1 Kor. 9:11-15) Era bau yalorawarawa tale ga ni veitokoni eso na mataveitacini kei na ivavakoso. (Wilika Cakacaka 16:14, 15; Filipai 4:15-18.) Ia eratou cakacaka vagauna tale ga o Paula kei ratou nona itokani me ratou vakarautaka kina na veika eratou gadreva vakayago.
VEIQARAVI VAKATABAKIDUA ENA GAUNA QO
5. Na cava erau tukuna e dua na veiwatini me baleta nodrau veiqaravi vakatabakidua?
5 Levu tale ga nikua era soli ira mera veiqaravi vakatabakidua. (Raica na kato “ iTavi ni Veiqaravi Vakatabakidua.”) Vakacava era marautaka na veiqaravi era digia? Qori mo qai tarogi ira kina, ena uqeti iko na ka era tukuna. Kena ivakaraitaki: E tukuna e dua na tacida tagane a veiqaravi tu vakapainia tudei, painia lavotaki, daukaulotu, qai lewe tale ga ni vuvale e Peceli ena vanua a veiqaravi kina: “Au raica ni digidigi vinaka duadua au vakayacora oya meu veiqaravi vakatabakidua. Niu yabaki 18, au sega sara ga ni kila meu vuli ena univesiti, cakacaka saumi se painia. Au sa qai raica qo ni sega ni guilecava o Jiova na noda dau soli keda meda qaravi koya vakatabakidua. Au mai vakayagataka vinaka kina noqu taledi kei na igu e solia vei au o Jiova. Ena sega ni va qo keu a vakaitavi ena dua tale na taba ni veiqaravi.” E tukuna o watina: “Na noqu ilesilesi kece e vukei au meu tubu tiko ga vakayalo. Keirau vakila e veigauna na veitaqomaki kei na veidusimaki i Jiova. Ena sega ni yaco qo kevaka keirau tiko ga ena neirau yalava makawa. Au vakavinavinakataki Jiova ena veisiga ni rawa ni keirau veiqaravi vakatabakidua.” Vakacava o vinakata me va tale ga oya nomu ivakarau ni bula?
6. E raica vakacava o Jiova na noda veiqaravi?
6 Eso ena sega ni vakatara na kedra ituvaki ena gauna qo mera veiqaravi vakatabakidua. Eda kila ni vakamareqeta tiko ga o Jiova na nodra veiqaravi mai vu ni lomadra. Vakasamataki ira mada e tukuna o Paula ena Filimoni 1-3, kei ira tale ga na lewe ni ivavakoso e Kolosa. (Wilika.) E vakavinavinakataki ira o Paula, o Jiova tale ga. Mo kua ni guilecava ni vakamareqeta na Tamada vakalomalagi na nomu veiqaravi. Ia o na tokoni ira vakacava era veiqaravi tiko vakatabakidua ena gauna qo?
TOKONI IRA NA PAINIA
7, 8. Na cava e okati ena veiqaravi vakapainia? Era na vukei ira vakacava na painia na lewe ni ivavakoso?
7 Me vakataki ira ga na daukaulotu ena imatai ni senitiuri, e vu ni veivakalougatataki dina ena ivavakoso na nodra gugumatua na painia. Levu era vakayagataka e 70 na aua e veivula ena cakacaka vakaitalatala. O na vukei ira vakacava?
8 E kaya e dua na tacida yalewa painia, o Shari: “Era bulabula na painia nira cakacaka vakavunau e veisiga. Ia era vinakata tale ga mera vakayaloqaqataki.” (Roma 1:11, 12) E tukuna e dua na ganeda a painia ena vica na yabaki me baleti ira na painia ena nona ivavakoso: “Era dau cakacaka vagumatua na painia. Era na marau nida vakavodoki ira ena cakacaka vakavunau, sureti ira ena dua na vakayakavi, soli ilavo vei ira se volia nodra waiwai ni motoka. Era na raica nida kauaitaki ira dina.”
9, 10. Na cava era cakava eso mera vukei ira kina na painia ena nodra ivavakoso?
9 Vakacava o via vukei ira na painia ena cakacaka vakaitalatala? E kaya o Bobbi: “Keimami gadreva vakalevu na veitokoni ena loma ni macawa.” E kaya tale e dua na painia ena nona ivavakoso: “E dredre meu kunea e dua me tomani au ena yakavi.” Qo na ka e marautaka e dua na ganeda sa veiqaravi tiko qo ena Peceli e Brooklyn ni se painia voli: “E kaya e dua na taciqu e vakamotoka, ‘Ke sega ni dua drau veitomani, qiri mai, au na tomani iko ena cakacaka vakavunau.’ Na ka e cakava qori e vakavuna meu gumatua tiko ga ena veiqaravi vakapainia.” E tukuna o Shari: “E sega ni dua e dau tomani ira na painia dawai ni oti na cakacaka vakavunau. O rawa ni sureti ira ena nomudou sokalou vakavuvale. Nida okati ira ena so na noda ituvatuva ena vakaukauataki ira.”
10 E tukuna e dua na ganeda a painia voli me 50 na yabaki kei na so na dawai: “Era dau sikovi keimami na painia na qase ni neitou ivavakoso ena veiyarua na vula. Era via kila na ituvaki ni neimami bula, neimami cakacaka, kei na ka keimami gadreva. Era kauai sara ga. Era lako mai ena neimami itikotiko mera raica na ka me keimami vukei kina.” Eda lai nanuma na nona vakavinavinakataka o Paula na nona veivuke e dua na turaga ni Efeso.—2 Tim. 1:18.
11. Na cava na cakacaka vakapainia lavotaki?
11 E kalougata eso na ivavakoso nira veiqaravi voli kina eso na painia lavotaki. Levu na tacida qori era vakayagataka e 130 na aua e veivula ena cakacaka vakaitalatala. Na levu ni gauna era vakayagataka ena cakacaka vakaitalatala kei na so tale na itavi vakayalo, e lailai se sega sara ga na gauna mera cakacaka saumi kina. E dau solia na valenivolavola ni tabana e dua na ilavo lailai e veivula me tokona nodra cakacaka vakaitalatala.
12. E rawa nira vukei ira vakacava na painia na qase ni ivavakoso kei ira na mataveitacini?
12 Eda na vukei ira vakacava na painia lavotaki? E kaya e dua na qase ni ivavakoso ena dua na valenivolavola ni tabana, e dau veivosaki kei ira na painia: “E bibi vei ira na qase mera veivosaki kei ira na painia, mera kila kina na kedra ituvaki kei na sala mera vukei kina. Era nanuma eso na tacida nira qaravi vinaka tu na painia nira tokoni vakailavo e veivula, ia e rawa nira veivuke na mataveitacini ena levu tale na sala.” Era gadreva tale ga na painia lavotaki mera tomani ena cakacaka vakaitalatala me vakataki ira ga na painia tudei. Vakacava o rawa ni vukei ira?
TOKONI IRA NA IVAKATAWA DAUVEILAKOYAKI
13, 14. (a) Na cava meda nanuma tiko me baleti ira na ivakatawa ni tabacakacaka? (b) O rawa ni vukei ira vakacava?
13 Eda dau nanuma tu nira bulabula qai kaukaua vakayalo na ivakatawa ni tabacakacaka kei watidra. E dina qori, ia era vinakata tale ga na veivakayaloqaqataki, veitokoni ena cakacaka vakaitalatala kei na veimaliwai ena gauna ni vakacegu. Vakacava ke ra tauvimate, curu i valenibula, sele se momosi na yagodra? Era na marau nira raici ira na tacidra se ganedra nira vakarautaka na veika era gadreva qai kauaitaki ira dina. Eda rawa ni vakasamataka na nona kauai “na vuniwai lomani” o Luke, e vola na ivola na Cakacaka vua na yapositolo o Paula kei ira na nona itokani.—Kolo. 4:14; Caka. 20:5–21:18.
14 Era vinakata tale ga na ivakatawa dauveilakoyaki kei watidra na itokani voleka. E vola e dua na ivakatawa dauveilakoyaki: “Era kila vinaka na noqu itokani na gauna meu vakayaloqaqataki kina. Nira dau vakatarogi au e rawarawa meu talaucaka na lomaqu. Nodra vakarorogo vinaka e vukei au vakalevu.” Io, era vakavinavinakataka na ivakatawa ni tabacakacaka kei watidra na nodra veikauaitaki na mataveitacini.
TOKONI IRA NA LEWENIVUVALE E PECELI
15, 16. Na itavi cava era qarava na lewenivuvale e Peceli, eda na vukei ira vakacava?
15 O ira na veiqaravi e Peceli ena veiyasa i vuravura, era yaga vakalevu ena tokoni ni cakacaka ni Matanitu ni Kalou ena vanua e qarava nodra valenivolavola ni tabana. Ke ra tiko na lewenivuvale e Peceli ena nomu ivavakoso se tabacakacaka, o na vakaraitaka vakacava nomu nanumi ira?
16 Nira yaco yani e Peceli, era na rairai vakanananu i vale nira sa biuta nodra vuvale kei na itokani dredre. Ia era na marau ke ra saga na vo ni lewenivuvale e Peceli kei na nodra ivavakoso vou mera veitokani! (Mari. 10:29, 30) E okati tale ga ena nodra ituvatuva ni cakacaka na nodra tiko ena soqoni kei na cakacaka vakavunau ena veimacawa. Ena so na gauna, ena tiko tale eso na itavi mera qarava. Ni matata qori vei ira na lewe ni ivavakoso ra qai vakavinavinakataki ira na lewe i Peceli ena nodra oga, eda na vakila taucoko na kena yaga.—Wilika 1 Cesalonaika 2:9.
TOKONI IRA NA VEIQARAVI VAKATABAKIDUA E VANUATANI
17, 18. Na itavi cava era qarava na veiqaravi e vanua tani?
17 Ena rawa ni sega ni matau vei ira na veiqaravi e vanuatani na kakana, na vosa, na ivakarau vakavanua kei na ituvaki e vou vei ira. Na cava ga era via veiqaravi kina ena vanua va qori?
18 Eso na daukaulotu era veiqaravi ena yalava e rawa ni yaga kina vakalevu na nodra veivakavulici. E vakarautaka gona na valenivolavola ni tabana na nodra icili kei na dua na ilavo lailai me baleta na ka era gadreva. So tale era veiqaravi e vanuatani era lesi ena valenivolavola ni tabana se ra veivuke ena tara ni valenivolavola ni vakadewa tu yawa, Vale ni Soqoni Lelevu, se Vale ni Soqoni. E dau vakarautaki na kedra, nodra itikotiko kei na so tale na veiqaravi. Me vakataki ira ga na lewenivuvale e Peceli, era dau tiko ena soqoni ra qai vakaitavi tale ga ena cakacaka vakaitalatala ena ivavakoso era lewena. Ena sala qori era vakayaloqaqataki ira kina na tacidra.
19. Na cava meda nanuma tiko me baleti ira na veiqaravi e vanuatani?
19 O na vakaraitaka vakacava nomu nanumi ira na veiqaravi vakatabakidua? Kua ni guilecava ni vou vei ira eso na kakana. Ni o sureti ira mo dou vakayagataka vata e dua na kakana, tarogi ira mada e liu se cava era na via kania se tovolea. Kua ni nanuma ni na totolo nodra kila na vosa ni nomu vanua kei na kena itovo. Ena taura na gauna mera qai kila na ka o tukuna, ia o rawa ni vukei ira mera cavuta vakadodonu. Era via kila!
20. Sala cava eda rawa nanumi ira kina na veiqaravi vakatabakidua kei na nodra itubutubu?
20 Eso vei ira na veiqaravi vakatabakidua era sa qase, ia se bula tiko na nodra itubutubu. Era dau vinakata na itubutubu lotu vaKarisito mera tomana tiko ga nodra veiqaravi vakatabakidua na luvedra. (3 Joni 4) Ke ra gadreva na itubutubu mera vukei, e macala nira na saga ena nodra igu kece na tacida qo mera sikovi ira wasoma ke rawa. Ia e rawa nira vakaraitaka na vo ni lewenivuvale na nodra veitokoni nira vukei ira na nodra itubutubu. Meda kua ni guilecava nira vakaitavi tiko na tacida era veiqaravi vakatabakidua ena dua na itavi bibi duadua ena vuravura. (Maciu 28:19, 20) Vakacava o iko kei na nomu ivavakoso, o rawa ni vukea na nodra itubutubu?
21. Era raica vakacava na tacida era veiqaravi vakatabakidua na veivuke kei na veivakayaloqaqataki?
21 O ira na cakacaka vakatabakidua era solia nodra vinaka kece vei Jiova kei na tacidra. Era sega ni via rawaka. Koya gona era na marautaka vakalevu na veivuke cava ga o rawa ni solia vei ira. Levu era duavata kei na ka e tukuna e dua na tacida yalewa e veiqaravi tiko e vanuatani: “Na ivola lekaleka mada ga ni vakavinavinaka ena vakaraitaka nira kauaitaki iko ra qai marautaka nomu veiqaravi.”
22. O raica vakacava na veiqaravi vakatabakidua?
22 E vu ni veivakalougatataki na noda qaravi Jiova vakatabakidua. E gadrevi kina na sasaga, o na vulica kina e levu na ka qai marautaki dina. Ena vakarautaki keda tale ga ina veiqaravi ni sa veiliutaki na Matanitu ni Kalou eda vakanamata kece kina na dauveiqaravi i Jiova. Meda ‘dau nanuma mada ga na nodra cakacaka ena vakabauta kei na nodra sasaga kece e yavutaki ena loloma’ na tacida era veiqaravi vakatabakidua.—1 Ces. 1:3.


text:
1 Timoci
Chapter 6
O ira kecega na tamata era sa tiko bobula, me ra kilai ira nodra turaga ka vakarokorokotaki ira vakalevu, me kakua kina ni vosavakacacataki na Kalou kei na Nona i vakavuvuli.
2 O ira era sa mai vakabauta na nodra turaga, me ra kakua ni beci ira baleta ni ra sa veitacini kei keda, ia me ra qaravi ira ga baleta ni na tamusuka na kena vinaka nai soqosoqo lotu. Mo vakavulica ka dau tukuna tiko vei ira na ka oqo.
3 Kevaka e dua e vakatavuvuli tiko ka veicalati kei na nona bula, ka sega ni lako vata kei na vosa ni noda Turaga o Jisu Karisito, se nai vakavuvuli sa vakalou,
4 Sa dokadoka ka vakaraitaka ni sega na ka e kila, ia sa dau vinakata me vaka vu veileti ka veibataka vakaukauwa na vosa me vakavuna na lomaca, na veivala, na vosavakacaca kei na dau vakanananu ca,
5 Na nodra veileti sega ni yaga na tamata lomaca e vakayalia nai vakavuvuli dina, era nanuma ni lotu me ra mai rawa ka kina. Na bula vaka oqori mo dro tani mai kina.
6 Na bula savasava kei na lomavinaka sa rui yaga vakalevu vei keda.
7 Ni sega sara ga ni dua na ka eda a kauta mai ki vuravura, e da na sega ni kauta lesu talega e dua na ka.
8 Mo vakacegu tiko ena i sulu kei na kakana sa tiko oqori.
9 Ia o ira sa gadreva me ra vutuniyau, era na sikalutu ki na i cori ni veitemaki, ka lewe levu sa mai tamusuki koso kina na nodra bula ka sega ni qai lamata cake tale.
10 Ni sa waka tu ni veika ca kecega na lomana nai lavo, e so ena lomakocokoco ni lomadra era sa mai yali tani kina ena vakabauta, ka sa qai bikai ira tu na veilecayaki kei na nuiqawaqawa.
11 Ia o iko na tamata ni Kalou, mo dro tani mai na veika oqo, ka segata na yalododonu, na savasava vakalou, na vakabauta, na loloma, na vosota, na yalomalua.
12 Mo vala ena i valu vinaka ni vakabauta, taura dei na bula Sega ni mudu, o koya o sa kacivi kina ka vakatutusa kina ena vakatutusa vinaka ena matadra nai i soqosoqo lotu.
13 Au sa vakamasuti iko ena mata ni Kalou sa Vu ni bula, kei na mata i Jisu Karisito o Koya sa tucake ena matai Ponitio Pailato, ka tusanaki Koya ena vakatutusa vinaka,
14 Mo taura matua nai vakaro oqo ka mo kakua ni tauvi duka, ka sega ni beitaki ena cala me yacova na Nona lesu tale mai na noda Turaga o Jisu Karisito,
15 Ni na qai vakaraitaki koya ga mai ena gauna sa lokuci tu, sai Koya na vu ni sautu ka vuni qaqa, na nodra Tui na Tui ka nodra Turaga na Turaga,
16 Sai Koya na Vu ni bula sega ni mudu, sa sega ni tabonaki rawa na nona rarama, sa sega ni dua na tamata me raica rawa, me Nona na vakarokoroko kei na kaukauwa me sega ni mudu. Emeni.
17 Vakarota vei ira era sa vutuniyau tiko me ra kakua ni dokadoka, se vakararavi ena nodra i yau ni sa ca rawarawa, ia Vua ga na Kalou bula ni sa solia tu vei keda me da vutuniyau e nai solisoli vinaka kecega, sa kauta mai vei keda na yalo e tavarekireki.
18 Tukuna vei ira mera cakava na cakacaka vinaka me rawa ni ra vakavutuniyautaki kina, me ra lomarawarawa ni dau soli ka, ka dauveivuke vei ira na gadreva na veivuke.
19 Era sa vakayacora tiko kina na kena conaki na yavu ni nodra bula ena veisiga sa tu mai liu, ka vakauasivi sara o ya na bula sega ni mudu.
20 I Timoci! Mo maroroya na ka o sa nuitaki kina, vakayawaki iko mai ena veitalanoa ca sa sega na betena, kei nai vakavuvuli tani sa yaco tiko kina na veivakacalai, sa tukuni tiko ni vakavuvuli ni kila ka –
21 Era sa muria e so ni ra sa vakadinata, ia, era sa lako sese kina mai na vakabauta. Me tiko vei iko na yalololoma. Emeni.


text:
IWASEWASE 1
Mai na Buli ni Veika me Yacova na Waluvu
E vu mai vei na lomalagi kei na vuravura? E mai tu vakacava na matanisiga, vula, kalokalo, kei na levu tale na ka e tu e vuravura? E kaya na iVolatabu ni a buli ira na Kalou. Na noda ivola e tekivu ena italanoa ni bulibuli ena iVolatabu.
Eda vulica, ni Kalou a buli ira taumada na veika bula vakayalo era vakataki koya. Era agilosi. Ia a buli na vuravura me baleti keda na tamata. Sa qai bulia na Kalou na tagane kei na yalewa, o Atama kei Ivi qai biuti rau ena dua na were totoka. Ia rau a talaidredre vua na Kalou, rau mani mate kina.
Mai na gauna a buli kina o Atama me yacova na Waluvu levu, e rauta ni 1,656 na yabaki. Ena loma ni gauna oqo era bula kina na tamata ca. Era tu mai lomalagi na veika bula vakayalo tawarairai, o Setani kei ira na nona agilosi ca. E vuravura o Keni kei na levu na tamata ca, vaka kina e so na tamata kaukaua sara. Ia era a tu tale ga e vuravura e so na tamata vinaka—o Epeli, Inoki kei Noa. Ena iWasewase DUA eda na wilika kina na veika e baleti ira kece na tamata oqo kei na veika e yaco.
ENA IWASEWASE QO
ITALANOA 1
Tekivu Bulibuli na Kalou
E vakatubuqoroqoro qai kilai rawarawa na italanoa ni bulibuli ena Vakatekivu ?—vei ira mada ga na gonelalai.
ITALANOA 2
Dua na Were Totoka
E tukuni ena Vakatekivu ni bulia na Kalou na were o Iteni, e dua na vanua vinaka sara. E vinakata na Kalou me va tale ga ya na vuravura taucoko.
ITALANOA 3
iMatai ni Tagane kei na Yalewa
E buli Atama kei Ivi na Kalou qai biuti rau ena were o Iteni. Erau imatai ni veiwatini.
ITALANOA 4
Vu ni Nodrau Cemuri
E tiko ena ivola vakaivolatabu na Vakatekivu na italanoa ni kena vakayali na parataisi taumada.
ITALANOA 5
Tekivu na Bula Dredre
Levu na nodrau leqa o Atama kei Ivi ena taudaku ni were o Iteni. Kevaka me rau talairawarawa tu ga vei Jiova o Atama kei Ivi, ke rau bula mamarau tu ga vaka kina o ira na luvedrau.
ITALANOA 6
Na Cauravou Vinaka kei na Cauravou Ca
Eda vulica ena italanoa i Keni kei Epeli ena Vakatekivu na ivakarau vakacava meda vakaitovotaka ?—kei na rai cava meda veisautaka vakatotolo.
ITALANOA 7
Dua na Turaga Yaloqaqa
Na ivakaraitaki i Inoki e dusia nida rawa ni caka dodonu ke ra sega mada ga ni vinaka o ira na wavoliti keda tu.
ITALANOA 8
Nodra Bula Voli e Vuravura na Tuwawa
E vakamacalataki ena Vakatekivu wase 6 nodra dau veivakamavoataki na tuwawa. Era vakatokai na tuwawa qori me Nefilimi, era luvedra na agilosi talaidredre era biuta na nodra itikotiko mai lomalagi mera mai bula e vuravura.
ITALANOA 9
Taya na Waqa o Noa
Eratou bula ena Waluvu o Noa kei na nona vuvale ni ratou talairawarawa vua na Kalou, ia era sega ni vakarorogo na kena vo.
ITALANOA 10
Na Waluvu Levu
Era dredrevaka na ivakasala i Noa na tamata. Ia era qai sega ni dredre ni sa bisa mai lomalagi na uca ni waluvu! Vulica na sala e vakabulai Noa kina na waqa, nona vuvale kei na levu na manumanu.


text:
Okotova 17-23
VOSA VAKAIBALEBALE 12-16
Sere 69 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Na Vuku e Uasivia na Koula”: (10 min.)
Vvb 16:16, 17—Na tamata vuku e vulica na Vosa ni Kalou qai bulataka (w07 15/7 8)
Vvb 16:18, 19—Na tamata vuku e cata na dokadoka kei na yaloqaciqacia (w07 15/7 8-9)
Vvb 16:20-24—Na tamata vuku e vakayagataka na yamena me veiuqeti kina (w07 15/7 9-10)
-
Vakekeli ena Vosa ni Kalou: (8 min.)
Wili iVolatabu: (Me kua ni sivia na 4 na miniti) Vvb 15:18–16:6
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) Jn 11:11-14—Vulica na Ka Dina. Sureti koya ena soqoni ena muanimacawa.
Veisikovi Lesu: (Me kua ni sivia na 4 na miniti) Vte 3:1-6; Rom 5:12—Vulica na Ka Dina. Sureti koya ena soqoni ena muanimacawa.
Vuli iVolatabu: (Me kua ni sivia na 6 na miniti) bh 191 ¶18-19—Sureti gonevuli ena soqoni.
NODA BULA VAKARISITO
Sere 117
“Ena Veiuqeti Vakacava Nomu iVakamacala”: (15 min.) Mera vakaitavi na vakarorogo. Me saravi na vidio Mo iTokani i Jiova
—Vakarautaka Nomu iVakamacala. (Rai ena vidio NODA SOQONI KEI NA CAKACAKA VAKAITALATALA). Sureta eso na gone ena buturara qai tarogi ira: Na cava e va na ka mo cakava mo vakarautaka kina nomu ivakamacala? Na cava mo marau tiko ga kina ke o sega ni digitaki mo saumitaro?
Vuli iVolatabu ni iVavakoso: (30 min.) kr wase 2 ¶23-34
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 102 kei na Masu


text:
IDONISIA
Veivakabulai na Talairawarawa!
Blasius da Gomes
-
SUCU 1963
-
PAPITAISO 1995
-
KENA ITUKUTUKU E qase ni ivavakoso, qai vakatawani ira voli vakayalololoma na qelenisipi ena gauna ni veicati vakalotu e Ambon. Na vanua qori e wili ena veiyanuyanu o Maluku.
ENA 19 Janueri, 1999, e yaco e dua na veibuturaki volekata na neitou vale ena kaukaua ni nodra veicati na Musolomani kei na lotu vaKarisito. Dua dina na gauna veilecayaki ya. *
Niu raica ni ratou sa taqomaki toka na noqu vuvale, au sa qai veiqiriyaki vei ira na mataveitacini. Au vakamasuti ira mera kua ni tavaiyaya, mera qarauna tale ga na vanua era lakova. Eratou veisiko na qase me ratou vakaukauataki ira na mataveitacini, ratou veiuqeti mera soqoni vakaiwasewase lalai.
E veidusimaki na valenivolavola ni tabana mera biubiu na mataveitacini ke leqataki na nodra bula ena vanua era tiko kina. Keitou lai vakadewataka sara qori ina vica na vuvale. E sega ni via biuta na nona itikotiko e dua na tacida tagane, ra mani vakamatei koya na ilala dauvakacaca. Ia era bula o ira na talairawarawa ina veidusimaki ni valenivolavola ni tabana.
^ para. 1 E rua na yabaki vakacaca na kena yaco tiko na veicati ena yasayasa o Maluku, qori e vakavuna nodra biuta na nodra itikotiko e vica vata na udolu na lewenivanua.


text:
Gadrevi Na Booster Yadudua o Jabs – Era marautaka na valenivolavola mai Street na nodra tomana tikoga na nona tokoni NAQA mai Igiladi ena kena vakadewataki na kena parokaramu ni veivakabulabulataki ena veiliutaki ni nodra vakaukauwa yago ena neimami valenibula mai Lodoni.
Keitou marautaka talega ni rawa ni soli vei ira na tauvimate e dua na icula ni flu sega ni saumi ena QARAVA ena gauna era sikovi keda kina me baleta na nodra lokuci – keimami nuitaka ni na kauta laivi na icula ni wainimate ruarua oqo, ka ra bibi vakatautauvata. Na kena tauri ruarua na icula ni itatarovi e vakarautaka na veitaqomaki vinaka vei ira e rawa ni ra vakaleqai vakalevu sara mai na MAC-19 se na bitu ni yago ena veivula ka tarava ena nona soli na vosa nei Booster Jabs Yadudua ena Yasana ni Vakamatei.
- O ira na tauvimate ena veivakatarataravi ena Boots ena soli vei ira e dua na bitu ni FLU sega ni saumi ena gauna vata ga e rawa kina
- Na ivakarau ni curuvou ena soli ena valenivolavola ni vakasaqaqara ena vanua ni veivainiwai ni valenibula mai na ika 4 ni Okotova 2021
Na Clinics of theLoloma Steet e vakarautaka e dua na veiqaravi ni volai ni wainimate ena MAC-19 mai Lodoni me nodra veiqaravi vakatabakidua na lewe ni nodra iLawalawa ni Lewenilotu; whereby we can liaise with a local vaccination centre and arrange appointments on behalf of members. Oqo e sa vagalalataki mai na veiqaravi vei ira era sa rejisitataki me baleti ira na lewenilotu ena noda ituvatuva ni veiqaravi vakavuniwai ka vakayagataki ena kena vakarautaki na wainimate ni VAKAD-19 kei na vakaukauwa yago.
- Oqo e dua na ivakarau ni wainisinisau sega ni saumi ena QARAVA
- O ira na tauvimate e dodonu me ra sotava na ivakarau e gadrevi ena GAUNA ni vakasavasavataki ka dodonu me tiko na nodra naba ni QARAVA kei na naba ni Inisua Ni Vanua
- Service is subject to availability and suitable vaccinations being available
- Vaccination services are subject to Terms and Conditions. Me baleta na itukutuku wale tikoga oqo raica na Curuvou ena GAUNA OQO Baleta na 19
- E sega ni saumi na veiqaravi oqo


text:
ITALANOA 107
Vakaviriki ena Vatu o Sitiveni
E TEKIDURU tu oqori o Sitiveni na tisaipeli yalodina i Jisu. Ia raica mada na ka e caka tiko vua! E so era viriki koya tiko ena vatu lelevu. Na cava era sa rui sevaki Sitiveni mera cakava kina vua na ivalavala torosobu oqo? Meda raica mada.
E dau vukei Sitiveni na Kalou me cakava na ka veivakurabuitaki. Era sega ni taleitaka na turaga oqo, ra mani veiba kei koya ena vuku ni ka dina e vakavulici ira tiko kina na lewenivanua. Ia na Kalou e solia na vuku vei Sitiveni, qai vakacala o koya na nodra ivakavuvuli. E vakacudrui ira sara ga vakalevu oya, ra mani vesuki koya qai kacivi mai eso mera beitaki koya vakailasu.
Sa qai tarogi Sitiveni na bete levu: ‘E dina na veika oqo?’ A sauma o Sitiveni ena dua na ivakamacala totoka mai na iVolatabu. E tinia ena nona tukuna na nodra ca na tamata ena gauna eliu nira a cati ira na parofita i Jiova. Sa qai kaya: ‘Dou sa vakataki ira na tamata oya. Ni dou a vakamatea na dau veiqaravi ni Kalou o Jisu, dou qai sega ni talairawarawa ina lawa ni Kalou.’
Sa qai kuria ga na nodra cudru na iliuliu ni lotu! Era kati bati sara ga ena levu ni nodra cudru. E rai cake o Sitiveni, qai kaya: ‘Raica! Au sa raici Jisu ni tu ena yasa imatau ni Kalou mai lomalagi.’ Era sogota na daligadra, ra qai cicivi koya yani. Ra vesuki koya ra qai yarataka yani ina ibili ni koro.
Era solia vei Saula na nodra kote me raica tiko. O raici koya rawa? Oti oya era sa qai vakaviriki Sitiveni e so. E tekiduru o Sitiveni, me vaka o raica tiko oqori, qai masu vua na Kalou: ‘I Jiova ni kua ni totogitaki ira ena ka ca oqo.’ E kila o koya nira vakamuai cala e so mai vei ira na iliuliu ni lotu. Oti sa qai mate o Sitiveni.
Ni dua e cakava vei iko e dua na ka ca, o dau via sauma lesu, se o kerea vua na Kalou me qai sauma? Rau a sega ni cakava oqori o Sitiveni kei Jisu. Erau yalovinaka vei ira na sega mada ga ni dau yalovinaka vei rau. Meda saga gona meda ucui rau.


text:
Taro na Dauwiliwili
O cei o ira na ovisa ni nodra valenisoro na Jiu? Na cava era qarava?
E levu na itavi era qarava na Livai era sega ni bete, me vaka na ovisa. E liutaki ira na ivakatawa ni valenisoro. Qo na ka e vola o Philo, e dua na Jiu dauvolaivola, me baleta na nodra itavi: “Eso vei ira [na Livai] era yadrava na katuba ni valenisoro. Eso tale era yadrava na mata ni tikina tabu ni valenisoro mera kua ni curu kina na sega ni vakadonui, ke ra sega mada ga ni nakita. Eso tale era dau wavoki ena valenisoro mera yadrava, era dau veisau yadra ena bogi kei na siga.”
O ira na lewe ni Sanadrini e rawa nira kerei ira na ovisa qori mera vukei ira. Qori duadua ga na ilawalawa Jiu e vakadonuya na matanitu o Roma mera vakaiyaragi.
E vakamacalataka e dua na dauvakadidike o Joachim Jeremias, ni gauna era vesuki Jisu kina na ovisa, e taroga na vuna era sega ni vesuki koya kina ni veivakavulici tiko ena valenisoro (Maciu 26:55). Kena ibalebale, e rawa ga ni taroga qori o Jisu ni kila nira ovisa ni valenisoro. E vakabauta na dauvakadidike qori ni o ira na talai vakavica mera vesuki Jisu era ovisa tale ga. (Joni 7:32, 45, 46) Dua na gauna e muri, e talai na ivakatawa ni valenisoro kei na vica na ovisa mera kauti ratou mai na yapositolo ina Sanadrini. Kena irairai ni o ira na ovisa era yarataki koya tale ga na yapositolo o Paula mai na valenisoro.—Caka. 4:1-3; 5:17-27; 21:27-30.


text:
Ko Mike Smith e tiko e Niu Siladi ka sa kumuna tiko eso nai yaya ni koronivuli me vakauta yani. E a lesu mai Yacata o Mike ena yabaki 2005 ka gadreva sara me cau ena vukei ni vuli kei ira na kena gonevuli. E sa veitaratara tiko kei Sai Lealea o Mike me baleta na nona cau ni veivuke kina koronivuli mai Yacata.
Friday, July 28, 2006
Friends of Yacata
Oqori na kedratou itaba e tolu nai tokani ka ra sa veivuke tiko ena sasaga ni veivakatorocaketaki e Yacata. Ko Ken na Manidia mai Kaibu enai matai ni taba. Ko Virginia kei na watina ko Casey, mai Sydney Australia, rau taba tiko kei Sai Lealea. Nai katolu ko Mike Smith ka taba tiko kei Mosese Volavola mai Yacata.
A lako yani ki Yacata ko Virginia ni se yabaki 13 kei rau na nonai tubutubu ni se qai tauyavu tiko mai Kaibu ko Mr Johnson. E dau caka waqa fibreglass na tamana e Australia ka vakasea ena bisini nei tamana ko Mr Johnson. Eratou se tiko mai Kaibu na Rosa ena gauna se lako yani kina ki Yacata kei Kaibu ko Virginia. E vakauqeti Virginia me sema tale yani ka via cau ena vakatorocaketaki mai Yacata ena nona wilika ena dua nai vola tukutku ena waqavuka ka vuka tiko yani ki Viti. E wilika kina na vakacaca ni dua na cagilaba ka mositi koya sara. E rau vakabisinisi vakaveiwatini ka gadreva vakalevu me cau ena gaunisala eso ni vakatubu bisinisi kei na vakatubuilavo. E sa dikeva tiko eso na gaunisala ni vakatubuilavo me vaka na susu oni kei vakasala tale eso. E rau vinakata talega me rau la'ki Siganisucu ki Yacata ena yabaki 2006.
Ko Mike Smith e tiko e Niu Siladi ka sa kumuna tiko eso nai yaya ni koronivuli me vakauta yani. E a lesu mai Yacata o Mike ena yabaki 2005 ka gadreva sara me cau ena vukei ni vuli kei ira na kena gonevuli. E sa veitaratara tiko kei Sai Lealea o Mike me baleta na nona cau ni veivuke kina koronivuli mai Yacata.
Ko Mike Smith e tiko e Niu Siladi ka sa kumuna tiko eso nai yaya ni koronivuli me vakauta yani. E a lesu mai Yacata o Mike ena yabaki 2005 ka gadreva sara me cau ena vukei ni vuli kei ira na kena gonevuli. E sa veitaratara tiko kei Sai Lealea o Mike me baleta na nona cau ni veivuke kina koronivuli mai Yacata.
No comments:
Subscribe to: Post Comments (Atom)


text:
WA Notify (kilai ena Washington Exposure Notifications) e dua na tool e sega ni saumi ka da rawa ni biuta ka vakayagataka ena noda talevoni veikauyaki me vukei keda ena noda vakatakilai na vanua e tiko kina e dua e rawa ni dewadewa ni mate na COVID-19. O koya e taqomaka na kemui vola I tukutuku, sega ni soqona se wasea, ka sega ni vamuria talega na vanua ona lako kina.
Au na biuta vakacava ena noqu talevoni na WA Notify?
Ena iPhone, mo dolava na Exposure Notifications ena Settings (Vanua ni talevoni): Settings:
- Gole ena Settings
- Rai ena vanua e volai kina Exposure Notifications
- Tabaka na “Turn On Exposure Notifications”
- Tabaka United States
- Tabaka Washington
Ena talevoni na Android:
- Gole ena Google Play Store (Volai ga Vakavalagi)
- Me download na app ni WA Notify
Vei ira na vakayagataka na Android se iPhone, scan taka na QR code se biuta ena loma ni nomu talevoni veikauyaki na WA Notify.
E cakacaka vakacava?
Ni waqa na nomu WA Notify, era na veisau itukutuku na talevoni tale eso era tiko voleka kei na nomu talevoni ke waqa tu na nodra WA Notify. Na system qo e vakayagataka e dua na mataqali Bluetooth technology me veisoli tukutuku ka taqomaki tiko kina na kemui tukutuku. Ke mani dua e vakayagataka tiko na WA Notify ka mani lai yaco me test taki ena mate na COVID 19, ka o iko a tiko volekati koya ena dua na gauna. Ena rawa nio na kila totolo. Qo ena rawa kina ni o qaravi vakavuniwai vakatotolo qai tarova tale ga na kena vakadewai na COVID-19 vei ira eso tale.
Ena cakacakataka na ka kece na kompiuta me vakatakila se mani tiko voleka e dua se toka mai vakawaya ena vuku ga ni kena rawa ni veidewavi na mate na COVID-19 qai gadrevi mera vakasalataki. Ena vakadreti iko ga na WA Notify ke o dua sara ga na rawa ni dewavi iko na mate. Ena vinaka ke sega gona ni vakau yani e dua na veivakadreti.
Na WA Notify e tiko e rauta ni sivia na 30 na veimataqali vosa.
E taqomaki vakacava na kequ itukutuku?
Na WA Notify e yavutaki ena porokaramu na Veivakadreti ni Veidewavi ni Mate ni Google Apple, e vakarautaki me taqomaka na kemu itukutuku. O koya e cakacaka ga vakai koya ka sega ni soqona se vakatakila mai na vanua o tiko kina se kemui vola I tukutuku. Sega ni gadreva na WA Notify me kilai iko se na vanua o tiko kina me cakava na nona cakacaka. Ni vakayagataka ga vakalailai na Bluetooth, ena sega ni kania vakalevu na nomu batiri ni talevoni.
E vakatau sara ga vei iko na nomu curu kina. Era rawa ni curu se biubiu mai kina o ira na vakayagataka ena dua ga na gauna era vinakata. I kuri ni tukutuku matailalai me baleta na kena taqomaki na kemui tukutuku, raica na WA Notify privacy policy.
Ena vakacava na noda vakadreti?
Ena rua tiko na veivakadreti ena vakau yani vei iko. O ira na dikevi ni tiko vei ira na mate ena vakau yani vei ira na itukutuku ena text ni isema ni veivakadeitaki kei na/se dua na veivakadreti e basika mai na talevoni. O ira na vakayagataka na WA Notify e rairai dewavi ira na mate ena vakau yani vei ira na veivakadreti ni veidewavi ni mate. Vulica e levu tale na ka me baleta na veivakadreti qo kei na raica na kedra irairai.
E veivuke vakacava na WA Notify?
Laurai na vakadidike ni levu ga ni tamata e vakayagataka na veiqaravi oqo na kena vinaka. Tukutuku tauri mai na tolu na matanitu mai na Washington State e vakaraitaka ni dina ga ni lewe lailai era vakayagataka na WA Notify, ia, e veivuke na kena vakalailaitaki na veidewavi n mate se mate. E da rawa ni vakalailaitaka na mate kevaka eda cula kada daramaka tiko na ka e ubia na ucuda kei na gusuda. Ia na noda sa tekivu veisotari tiko e matana vote, na WA Notify sa vaka me dua tale na ikuri ni tatarovi ni mate. O koya e dua talega na ka iko rawa ni cakava mo taqomaki kina ka vakabibi vei ira iko veimaliwai kaya.
Ona rawa ni tukuna vacava vei ira na tani nisa tiko vei iko na mate na COVID 19 ni oti na nomu test taka ga vakai iko.
O ira ka ra vakayagataka tiko na self test kit (kilai talega ena tests e vale) ka kilai ni tauvi ira na COVID-19, e rawa ni ra kerea e dua na code mai na WA Notify me ra vakayagataka me ra vakaraitaka kina vei ira na vo ni tamata ka ra vakayagataka tiko na WA Notify ni sa tiko vei ira na COVID-19.
Ena iPhone (talevoni veikauyaki) :
- Gole ena Settings qai dolava na Veivakadeitaki ni Veidewavi ni Mate se Exposure Notifications.
- Digitaka na “Wasea na Veidikevi ni COVID-19.”
- Tabaka na “Continue“ (“Tomana.”)
- Kevaka o raica ni tiko na tabaka nomu code, tabaka na “Didn’t get a code? Visit WA State Dept. of Health Website“. (Sega ni tara e dua na code? Rai ena Website ni WA State Dept. of Health (Tabana ni Bula ena Vanua o Washington).” Kevaka o Sega ni raca ena digidigi na vola nomu code, gole ena I vakaro ka tarava.
- Mo vola na naba ni nomu talevoni e vakayagataka tiko na WA Notify kei na tikinisiga ni nomu dikevi ena COVID-19.
- Tabaka “Tomana.”
Ena talevoni na Android (talevoni veikauyaki) Android:
- Dolava na WA Notify qai digitaka na “Wasea na macala ni nomu dikevi me tarovi na dewa ni COVID-19”.
- Tabaka “Tomana” qai tabaka “Au gadreva e dua na code.”
- Mo vola na naba ni nomu talevoni e vakayagataka tiko na WA Notify kei na tikinisiga ni nomu dikevi ena COVID-19.
- Digitaka na “Vakauta na Code”.
Vei ira na vakayagataki Android se iPhone, scan taka na QRcode se se kerea e dua na code kevaka ko vakayagataka eso tale na mataqali talevoni.
Ena vakau yani e dua na veivakadreti kei na text, salavata kei na isema ni veivakadeitaki. Ena vinakati ga mo tabaka na veivakadreti se na isema ena text e vakau yani mo miuria kina na ikalawa eso ena WA Notify mo rawa ni vakadreti ira eso tale na vakayagataka na porokaramu vata ga qori ni rairai dewavi ira tale ga na mate.
Ke o sega ni rawa ni kerea na code ni veivakadeitaki ena WA Notify, mo qirita na naba ni veivuke ni matanitu ena COVID-19, 1-800-525-0127, qai tabaka na #, qai vakaraitaka vei ratou na kena vakailesilesi ni o vakayagataka tiko na porokaramu na WA Notify. Eratou na rawa ni vakarautaka vei iko na vakailesilesi na isema ni veivakadeitaki o rawa ni vakayagataka mo vakadreti ira kina eso tale era vakayagataka na porokaramu ni WA Notify ni rairai dewavi ira tale ga na mate.
Mo vakaraitaka vakacava nio sa tauvi COVID 19 mai na macala ni nomu laurai ga vakai iko.
O ira ka ra kilai ni sa tauvi ira na mate na COVID-19 mai na nodra laurai ga vakai ira e rawa ni ra ripotetaka na kena macala vei Department of Health (DOH, Tabacakacaka ni Bula), oya na taudaku ni veiqaravi ni WA Notify. Tukutuku ka rawa ni vukei iko ena nomu ripotetaka ni tauvi iko na COVID-19, gole ena Vakatovolei ni COVID-19 DOH. (Vakavavalagi ga)
Na kit ko da rawa ni vakayagataka me laurai kina vei keda na mate ka sega ni saumi e tiko ena Vakaio ena vakatovolei vei iko na COVID-19. Say Yes! COVID TEST (Vakaio! COVID TEST) (Vakavavalagi ga)
I kuri ni tukutuku matailalai e rawa ni kunei ena Department of Health (DOH, Tabacakacaka ni Bula) Cava o na cakava ke sa tauvi iko na COVID-19. (Vakavavalagi ga)
Mo nanuma: Na WA Notify e dua na porokaramu ni veivakadeitaki ni veidewavi ni mate. E a sega ni caka mo ripotetaka kina na macala ni nomu test vei DOH. Na macala ni ripote mai na DOH e tiko ena taudaku ni WA Notify.
Na cava e bibi me tiko ruarua kina na veika e vauca na veitaratara kei na WA Notify?
Na veika e vauca na veitaratara e dua dina na iyaragi laulau ni tabana ni bula ena veigauna sa sivi e dikevi ni bau veivuke dina vakalevu. E cici tiko e dakuna na WA Notify. Qo e dua na kena ivakaraitaki: Ke mani dikevi ni tauvi iko na COVID-19, eratou na rairai qiriti iko yani na vakailesilesi ni tabana ni bula me ratou taroga mo tukuni ira o se qai veitaratara ga ena loma ni vica na siga sa oti. O na sega ni rawa ni tukuna na yacana e dua o sega ni kila drau dabe veitikivi ena basi. Kevaka drau vakayagataka ruarua tiko na WA Notify, na tamata ka dua mai na basi e rawa ni veitukutukunitaka yani na kena rawa ni dewa na mate na COVID-19 vei ira na nonai tokani se matavuvale. Ena lako ga nai tukutuku ka sega ni tukuni seo cei. Vaka ga nai cula kei na daramaki ni tataqomaki ni ucu kei na gusu, o rau qo e vukea na vakalailaitaki ni dewa ni mate na COVID-19, ia, e rau lako vata sa na daumaka sara.
E dodonu meu na vakayagataka tu ga na WA Notify se rawa niu bokoca tu mada ena so na gauna?
E vakayaloqaqataki vei keda me da waqaca ka vakayagataka tikoga na WA Notify ka kakua ni da bokoca. Ni sa caka tiko na cakacaka ka sega ni dau caka tiko e liu, na WA Notify e vaka e dua na I tataro ni mate.
Ena vinakati meu vakayagataka na WA Notify keu sa cula oti?
Io. O Washington State ena curma tiko yani na mate qo na COVID 19 ena dua na gauna. Keimami se vulica tiko e levu na ka me baleta na mate qo na COVID, vaka na balavu ni gauna ena rawa ni taqomaki iko kina nai cula se na taqomaki iko tale beka mai na so na vate lako vata kei na COVID-19. Dina ni rawa ni vakalailaitaka na dewa ni mate o ira na cula, eda kila nio ira sa cula oti era rawa ni tauvi ira ka vakadewa na mate COVID-19. Eda kila talega ni so see bera ni ra cula. Ena veika oqo, au vakayaloqaqataki kemuni kece na vakaitikotiko e Washington me ra vakayagataka na WA Notify ena nodra talevoni veikauyaki – me rawa ni vukea na kena tarovi na mate na COVID 19.
O via vakaraitaka vei tale eso na veika me baleta na WA Notify?
Raica na I yayani cakacaka ni veitaratara ni WA Notify ena veitalanoa ena I vola mata, veika e ra kabi ena veivanua ni cakacaka, retio kei na retio yaloyalo. Tukuna talega vei ira nomui tokani kei ira na lewe ni nomu matavuvale. Na levu ga ni tamata era vakayagataka na WA Notify, na kena vukea vakalevu na nomu na taqomaki na nomu bula kei na lewe ni nomui tikotiko.
Eso tale na taro e tarogi
- Au na raica vakacava na tikinisiga a dewavi au kina na mate ena WA Notify?
-
Ena iPhone (talevoni veikauyaki) iPhone:
- Gole ena Settings (Vanua ni talevoni)
- Tabaka na Exposure Notifications (Notisi ni kena laurai) se tabaka na Exposure Notifications (Notisi ni kena laurai) ena Kato ni Vaqaqara
- Ena laurai mai na rukuna na tiki ni siga ka rawa ni dewavi iko mai kina na mate na COVID 19 ka na laurai ena ruku ni “You may have been exposed to COVID-19” (E sa rairai dewavi iko beka na mate na COVID-19).
Ena Android (talevoni veikauyaki) Android:
- Dolava na app ni WA Notify
- Tabaka na “See Details” (Raica na kena iTukutuku matailalai) ena ruku ni “Possible exposure reported” (Ripote ni rairai dewavi iko na mate).
- Na tiki ni siga ka rawa ni tauvi iko kina na mate ena laurai ena ruku ni “Possible Exposure Date” “Ripote ni rairai dewavi iko na mate”.
- A vakau mai e dua na veivakadreti kei na/se dua na text mai na Washington State Department of Health (DOH). Na cava na vuna?
-
O Department of Health (DOH, Tabana ni Bula) ena vakauta tale ga e dua na itukutuku se text e tiko kina na veivakadreti kei na isema vei ira kece era tauvi COVID-19, ena rawa kina vei ira na vakayagataka na WA Notify mera vakadreti ira vakatotolo o ira era na rairai dewavi ira na mate. Vulica e levu tale na ka me baleta na veivakadreti qo kei na raica na kedra irairai.
Keo ciqoma na i tukutuku mai na nomu talevoni veikauyaki, ena gadrevi mo tabaka ga na link e soli mai na WA Notify ka vakamuria na kenai vakamacala mo na rawa ni solia na tukutuku vei ira na vakayagataka na WA Notify me baleta na kena sa tiko vei iko na tauvimate.
- Vakau mai vei au e dua na itukutuku meu wasea ina tabana ni bula na noqu WA Notify. Na cava na vuna?
-
E via kila o DOH na kena vinaka o WA Notify, baleta me rawa ni vakavinakataki na nona veiqaravi. E se taqomaki tiko ga na kemu itukutuku ke o duavata mo wasea na itukutuku ni nomu WA Notify. E sega ni kumuni se wasei e dua na itukutuku vakaitaukei, qai sega tale ga ni vakatakilai na veika me baleti iko. O ratou ga na DOH era rawa ni kila na itukutuku qori ena veika ga e vauca na matanitu.
- Ke ra vakadonuya o ira na vakayagataka na WA Notify mera wasea na kedra itukutuku, na cava ena kumuni?
-
Ke o duavata mo wasea na kemu itukutuku, e se taqomaki tiko ga na kemu itukutuku vakaitaukei. E sega ni kumuni se wasei e dua na itukutuku vakaitaukei, o na sega gona ni kilai. O DOH e rawa ni raica na veitukutuku matailalai kece, me vaka na:
- Na iwiliwili ni tamata era duavata mera wasea na kedra itukutuku mai na WA Notify. Ena vukei keitou me keitou kila na gaunisala e matatataki kina na neitou sabolo.
- Na iwiliwili ni veidewavi ni mate e ciqomi mai vei ira na vakayagataka na WA Notify. Qo e rawa kina me keitou kila na veika e yaco tiko ena kena dewa na COVID-19.
- Na levu ni tamata era tabaka na veivakadreti ni dewa ni mate. Ena rawa ni kilai kina ke ra tu vakarau e levu mera muria na veidusimaki ni tabana ni bula.
- Na iwiliwli ni tamata era tiko volekata e dua a dikevi ni tauvi COVID-19, ia era sega ni veivolekati sara se dede sara me rawa ni vakadreti ni dewavi koya na mate. Ena veivuke sara vakalevu ke gadrevi me veisautaki na porokaramu vakompiuta e vakadeitaka na veidewavi ni mate ena WA Notify.
- Niu dolava na WA Notify ena noqu talevoni na iPhone, meu waqaca se bokoca na "Veika meu Vakadreti Kina" ?
-
E vinaka me boko. Ia e vakadreti mo dolava tiko ke o gole ena dua na vanua ena taudaku kei Washington ena loma ni dua na gauna. Ni sa waqa mai nomu Availability Alert (Qaqarauni ni rawa ni tau). Kevaka o vaka I Phone, ona rawa ni digia e levu na vanua ia, ena dua ga na vanua e na rawa ni cakacaka mai kina na WA Notify. E sega ni gadrevi mo bokoca laivi e dua na vanua mo rawa ni dolava e dua tale. Kevaka o vaka Android, iko rawa ni install taka ena nomu talevoni na app qo na WA Notify mai na vuqa na vanua, ia ena dua ga na vanua e rawa ni cakacaka mai kina o koya.
- Meu digitaka meu vakayagataka na WA Notify?
-
Io. Na vakayagataki ni WA Notify e sega ni saumi ka soli tu na galala ni digidigi ni nomu na via vakayagataka se sega. O rawa tale ga ni bokoca ena dua ga na gauna o vinakata. Me bokoci, ona bokoca ga na kenai vakatakilakila main a iPhone se o kauta laivi saraga na app ni WA Notify ena android. Na vei code kece o a ciqoma mai na so tale na talevoni e vuqa e sa na yali ka ona sega ni rawa ni kauta lesu mai ena gauna osa kauta laivi vakadua na WA Notify.
- Na WA Notify e app beka me kila kina o ira na veitaratara voleka?
-
Sega, na WA Notify e sega ni vakamuria se soqona mai nai tukutuku me baleti dua e volekati iko tiko. Na kilai ni veitaratarata voleka ena macala kina o ira na rairai dewavi ira na COVID-19. Na tool oqo se sega ni soqona se veisolisolitaka e dua nai tukutuku me baleti dua ena gauna drau veivolekati tiko kina.
- Na cava na ibalebale ni “veidewavi”?
-
Na veidewavi ena yaco ga kevaka oa tiko volekati dua e tauvi koya na COVID-19 ka vakayagataka talega na WA Notify. E muri na ituvatuva ena gauna qo ni veidusimaki mai na CDC (Center of Disease Control, Tabacakacaka ni tarovi ni veimate) (Vakavavalagi ga) veidusimaki mai na CDC (Volai ga Vakavalagi) me baleta na tiko vakatikitiki kei na veidewavi ni COVID-19. Me kilai na veidewavi oqo, na WA Notify e vakayagataka e dua nan a tiki ni veiqaravi ena mona livaliva me kilai kina na tamata tauvimate drau a veitaratara- me rauta ni 6 na fiti na veiyawaki, 15 na miniti na balvu ni gauna se sivia na 24 na auwa main a gauna drau a veitaratara kina. Na tiki ni veiqaravi ena mona livaliva oqo e rawa ni veitosoyaka se veivukiyaka o ira na vakailesilesi ni tabana ni bula.
- Na cava ena yaco ke vakadreti au na WA Notify ni sa rairai dewavi au na mate?
-
Ke vakadeitaka na WA Notify ni sa dewavi iko na mate, ena vakau yani na veivakadreti ena nomu talevoni me rawa ni dusimaki iko ena dua tale na website e tiko kina na itukutuku ena veika o rawa ni cakava tarava. Qo e okati kina na sala mo dikevi kina kei na vanua e vakayacori kina, e tiko kina na itukutuku ni veika mo na cakava mo taqomaki iko kina kei ira eso tale, kei na ivukevuke tale eso me sauma na nomu vakatataro. E bibi mo wilika qai vakamuria vakavinaka na veidusimaki ena website.
- Era na kila beka eso tale ni sa dikevi ni tiko vei au na COVID-19?
-
Sega. Na WA Notify ena sega ni wasea na kemu itukutuku vua e dua tale. Ke dua sa ciqoma e dua nai tukutuku ena nona talevoni veikauyaki me baleta na kena rawa ni veidewavi na mate na COVID-19, o koya e rawa ni kila ni dua na tauvimate a rau na veitaratara ena dua na gauna sa oti. Era na sega ni kila o cei se na vanua cava a veidewavi mai kina.
- Meu na sauma beka na porokaramu na WA Notify?
-
Sega. E sega ni saumi na porokaramu na WA Notify.
- Ena vukea vakacava na vanua o Washington na WA Notify?
-
Na vakadididke mai na University of Washington (Vakavavalagi ga) ni levu ga ni tamata e vakayagataka na veiqaravi na kena vinaka. E laurai ena ka e dikevi ni vakabula e dua na ivakatautauvata ni le 40 ina 115 na tamata na WA Notify qai rairai tarova tale ga e rauta ni 5,500 na kisi ni COVID-19 ena imatai ni va ga na vula e sevutaki kina. E laurai ena veika e dikevi ke dua mada ga na iwase lailai era vakayagataka na WA Notify ena vakalailaitaka na matetaka kei na mate ena COVID-19, qo e ivakadinadina matata ni WA Notify e dua dina na porokaramu vinaka ena kena tarovi na COVID-19.
- Ena cakacaka beka na WA Notify keu gole ena dua tale na yasana?
-
Io. Kevaka o gole tale ena dua na vanua kao vakayagataka tiko na Gooogle/Apple technology vata ga oya, ena tomani tikoga na nomu ciqoma na I tukutuku mai vei ira na lewe ni vanua oya. E sega ni gadrevi mo veisautaka e dua na ka ena nomu settings ni smartphone. Ke na via dede toka nomu biubiu mai Washington, mo na raica mada na ituvatuva cava e muri ena vanua o gole kina ena veika e vauca na veivakadreti kei na veitokoni e vakarautaki.
- Ena vakacava na balavu ni gauna ena rawa ni vakadreti ira kina eso tale na WA Notify?
-
O ira na vakayagataka tiko na porokaramu e sa rairai dewavi ira na COVID-19 vua e dua tale era na ciqoma e dua na veivakadreti ena loma ni 24 na aua ni sa vakamuria oti o koya e tauvi COVID na veidusimaki ena WA Notify me vakadreti ira lo na so tale era vakayagataka tale ga na WA Notify.
- Ena rawa beka niu vakadreti vakavica ena WA Notify?
-
E rawa ni ra ciqoma e dua na veivakananumi se tukutuku lekaleka ena nodra talevoni veikauyaki. Era na rairai vakadreti vakavica o ira na rairai dewavi ira mai na vica na vanua na mate qai duidui na ituvaki.
- Ena biu vakacava ena WA Notify ni sa tauvi au na COVID?
-
Keo sa mani tauvimate qai dua mai na DOH se o ira na veiqaravi e valenibula sasaga me tarai kemuni, era na taroga ga keda vakayagataka tiko na WA Notify.Ke o vakayagataka tiko, eratou na vakauta yani e dua na isema ni veivakadeitaki kei na/se veivakadreti qai vukei iko mo muria na veigaunisala eso mo vakalewena kina ina WA Notify. Na veivakananumi e dau soli mai ena nomu talevoni e sega ni vauca tu na kemui tukutuku matailalai. O DOH e vakau se soli I tukutuku vei ira na naba ni talevoni ka ra vakayagataka tiko o ira era sa tauvi COVID-19.
O DOH e sega ni kila seo cei e ciqoma na veivakananumi ena gauna o muria kina nai vakaro. Ena veivakadreti ni veidewavi ni mate ena sega ni vakamacalataka ni o iko se kemu itukutuku. Na levu ga ni tamata era vakadeitaka na macala ni nodra dikevi ena WA Notify, eda na rawa ni tarova tale ga kina vakavinaka na dewa ni COVID-19.
Kevaka o sa vakadeitaki iko kina ni sa tauvi iko na mate , qai o via veitukutukunitaka yani vei ira na tani , o na gole ena “O na rawa ni tarai ira vakacava na tani kevaka sa kunei vei iko na mate na COVID-19” ena yatu ni drau ni pepa e cake me rawa ni o raica kina nai tuvatuva ni ka mo cakava mo rawata kina e dua na nomu naba ni veivakadeitaki mo vakayagataka mo veitaratarata kina vei ira na kena vo ni tamata ka ra vakayagataka tiko na WA Notify.
- Ena vinakati meu cakava tale e dua na ka niu sa biuta ena noqu talevoni na WA Notify?
-
Ena vinakati mo cakava eso tale na ka ke:
- O dikevi ni tauvi iko na COVID-19, se
- O vakadreti ni sa rairai dewavi iko na mate.
Kevaka esa kune vei iko na mate, ena dua mai na DOH se dua na vakailesilesi mai na tabana ni bula ena tarogi iko kevaka o vakayagataka tiko na WA Notify. Ke o vakayagataka tiko, eratou na vakauta yani e dua na isema ni veivakadeitaki kei na/se veivakadreti qai vukei iko mo muria na veigaunisala eso mo vakalewena kina ina WA Notify. Na isema se veivakadreti e sega ni okati kina na kemu itukutuku vakaitaukei. Ena sega vakadua ni kila na DOH o cei ena vakadreti ena app ni rairai dewavi koya na mate. Ena veivakadreti ni veidewavi ni mate ena sega ni vakamacalataka ni o iko se kemu itukutuku. Na levu ga ni tamata era vakadeitaka na macala ni nodra dikevi ena WA Notify, eda na rawa ni tarova tale ga kina vakavinaka na dewa ni COVID-19.
Kevaka osa tauvimate ka o gadreva e dua na I sema ni veivakadeitaki, gole ena “Ona vakananumi ira na tani vacava kevaka sa laurai ni tiko vei iko na mate na COVID-19”. Ena ulu ni vola oqo ona raica kina na veitarataravi ni ka mo muria me rawati kina e dua nai sema ni veivakadeitaki ka o na vakayagataka mo vakananumi ira kina na vo ni tamata ka ra vakayagataka na WA Notify ni sa tauvi iko tiko na mate.
- Ena vakamacara totolo na noqu batiri se vakayagataka vakalevu noqu data na WA Notify?
-
Sega. E vakarautaki me vakayagataka ga vakalailai nomu data kei na batiri ni vakayagataki e dua na idusidusi ni porokaramu vakalivaliva na Low Energy Bluetooth.
- Na cava e laurai kina ni vaka me sega ni vakayagataka e levu na batiri na WA Notify?
-
E segai sara. Na vakayagataki ni batiri ena nomu talevoni ena vakaraitaka na levu ni pasede ni batiri e vakayagataki e veisiga ena veimataqali app me vaka na app ni WA Notify. Levu na app kei na tools era sega ni rawa ni cici tu ga me yacova na bogi. Na WA Notify e vuki raica ena veiauwa eso nai sema ni veivakadeitaki me sema donu ki vei dua e tauvimate ka rawa ni veivakananumi vei ira tale eso. Kaya mada, ke sega ni dua na app e cici tiko ena gauna o moce tu kina, ena okati na WA Notify me pasede levu duadua ni batiri e vakayagataki ena gauna qori. E sega ni kenai balebale ni na vakayagataka vakalevu na nomu batiri ni talevoni – ia na levu ga ni pasede ni batiri ea vakayagtaki.
- Ena vinakati beka me waqa tu ga noqu Bluetooth ena WA Notify me rawa kina ni cakacaka?
-
Io. E vakayagataka na WA Notify na Bluetooth Low Energy, ena vinakati kina me waqa tiko ga nomu Bluetooth me rawa ni kila kina o ira tale ga e waqa tiko nodra talevoni e voleka vei iko.
- Ena vinakati beka me dola tiko ga ena noqu talevoni na porokaramu ni WA Notify me rawa ni cakacaka?
-
Sega. Ena waqa tu ga ena nomu talevoni na WA Notify.
- E rawa ni cakacaka na WA Notify ena talevoni smartphone makawa?
-
O ira na vakayagataka na iPhone era rawa ni vakayagataka na WA Notify ke nomu talevoni e tiko kina na:
- iOS na ika 13.7 se dua e ka vou cake (ena iPhone 6s, 6s Plus, SE se vou cake)
- iOS na ika 12.5 (ena iPhone 6, 6 plus, 5s)
O ira na vakayagataka na Android era rawa ni vakayagataka na WA Notify ke nodra Android smartphone e tokona na Bluetooth Low Energy kei na Android na ika 6 (API 23) se dua e levu cake.
-
E dodonu beka meu yabaki 18 meu vakayagataka na WA Notify?
-
Sega. Na WA Notify e sega ni kila na nomu yabaki ni bula se via vaqaqa.
- Ena cakacaka na porokaramu qo ke keirau vakayagataka vata kei na dua tale e dua na talevoni?
-
Ena sega ni kila na WA Notify o koya e vakayagataka tiko na talevoni ena gauna e veidewavi kina na mate. Ke o vakayagataka kei na dua tale na taleovni, o ira kece na vakayagataka na talevoni mera muria na veidusimaki ni tabana ni bula ke vakadreti ira na WA Notify ni rairai dewavi ira na COVID-19.
- Ke vakau mai vei au e dua na veivakadreti kei na/se itukutuku ena text, ia o koya e dikevi e lewe ni vuvale se keitou tiko vata. Na cava meu cakava?
-
O koya e vakayagataka na WA Notify e dikevi ni tiko vua na mate me na muria na kalawa eso me vakadreti ira kina e rairai dewavi ira na mate, koya gona mo kua ni leqataka na text se veivakadreti a sega ni vakau yani vei iko.
Ke dua na lewe ni nomu vuvale e vakayagataka tiko na WA Notify e tauvimate, qai se gadreva tiko e dua na kena veivakadeitaki mai na WA Notify, ira rawa ni vamuria nai vakaro ena “Ona vakananumi ira na tani vacava kevaka sa laurai ni tiko vei iko na mate na COVID-19” tabana ni drau ni pepa oqo.
- E cakacaka na WA Notify ena misini me vaka na iPad se kaloko na smart watch?
-
Sega. Na Exposure Notification system ea buli vakatabakidua ga me baleta na smartphones ka sega ni baleta na Iphone se tablets.
- Na cava sa vakayacora tiko na vanua o Washington me vakarawarawataka vei ira na lewenivanua era sega ni vaka talevoni na smartphone na porokaramu qo?
-
E sega ni yaragi duadua ga me tarova na dewa ni COVID-19 na WA Notify. Na maroroi ni itukutuku ni veitaratara kei na so tale na gaunisala ena yaga vakalevu vei ira na lewenivanua e Washington, ke sega mada ga ni dua na nodra talevoni na smartphone. Na icula ni wainimate e sala vinaka duadua me tarovi kina na dewa ni mate na COVID-19, okati kina na daramaki ni iubi ni ucu kei na gusu, tiko veiyawaki, kena vakalailaitaki o ira na tiko ena dua na soqo kei na so tale na sala eda rawa ni veivuke kina ena kena tarovi na veidewavi ni COVID-19.
Na porokaramu ni veivuke e vakarautaka na matanitu e sauma na bili ni talevoni me dua na vula vei ira na yacova na kena ivakatagedegede. Eso era vakarautaka na veiqaravi vakawalesi era na rawa ni vakarautaka tale ga e dua na talevoni sega ni saumi na smartphone. Vulica e levu tale na ka me baleta na porokaramu, o ira na yacova na kena ivakatagedegede, na sala mo rawa ni vakalewe fomu kina kei ira na vakarautaka na walesi era vakaitavi (Volai ga Vakavalagi).
- A sevutaki e Washington na WA Notify ena sivia e 30 na vosa, ia na cava au raica ga kina ena vosa Vakavalagi kei na vosa vakaSipeni ena Google Play store?
-
Na WA Notify e cakacaka ga mai na veivosa ka ra tiko ena nomu talevoni. E dua ga na kena mataqali na WA Notify oqo, ke dua na veivakananumi e yaco mai, kenai vakaraitaki, ena laurai ga mai ena vosa e vakayagataka tiko o taukei ni talevoni, ka sivia ni 30 na veimataqali vosa e vakayagataka.
- Ena vakacava na levu ni gauna e soli vei au meu tabaka na veivakadreti se dolava na isema ni veivakadreti?
-
Ena soli vei iko e 24 na aua mai na gauna o ciqoma kina na veivakadreti se itukutuku ena text mo muria na kalawa eso mo vadreti ira kina eso tale ena WA Notify. Kevaka o sega ni rawa ni tabaka na I sema ni veivakadeitaki ena gauna lavaki, o na rawa tale ni kerea e dua tale na I sema ni veivakadeitaki ena I tuvatuva oqo “Ona vakananumi ira na tani vacava kevaka sa laurai ni tiko vei iko na mate na COVID-19” tabana ni drau ni pepa oqo. Ona rawa talega ni kerea e dua nai sema ni veivakadeitaki mai vua e dua nai vakalesilesi ni DOH se dua nai vakalesilesi ena tabana ni bula e tarai iko yani me baleta na macala ni kena tiko vei iko na mate na COVID-19 se sega.
- Na cava e digia kina na iwali qo na vanua o Washington?
-
O Washington e buli a e so na I soqosoqo vakai ira na dauyadra, soqosoqo baleti ira na kena dau kei ira na lewe ni vanua me ra soli tukutukutaka main a vinaka kei na can i kena vakayagataki na app oqo. Na matai lawalawa oqo era sa vakatura me vakayagataki na app qo main a kena laurai ni yaga vakalevu, maroroya na nomu data ka rawa ni vakayagataki raraba talega.


text:
ULUTAGA NI VULI 8
Vuna Meda Dau Vakavinavinaka Kina
“Me laurai na nomuni vakavinavinaka.”—KOLO. 3:15.
SERE 46 Vinaka Jiova
KA ENA VULICI *
1. E vakaraitaka vakacava na vakavinavinaka na tagane ni Samaria e vakabula o Jisu?
ERATOU vaqara bula e tini na tagane ni tauvi ratou na vukavuka, e vaka me sa qai ca ga na kedratou ituvaki. Ia dua na siga eratou raica tu yani vakayawa na Qasenivuli Levu o Jisu. Ni ratou rogoca ni vakaotia na veimataqali mate, ratou vakadeitaka ni rawa tale ga ni vakabulai ratou. Eratou kailavaka yani: “Jisu, Qasenivuli, ni lomani keitou!” E qai vakaotia o Jisu na nodratou vukavuka. E macala ni ratou marautaka kece na nona yalovinaka. Ia e dua ga vei ratou e lai vakaraitaka na nona vakavinavinaka. * Ni sa vakabulai na tagane ni Samaria qori, e uqeti koya me vakacaucautaka na Kalou “ena domolevu.”—Luke 17:12-19.
2-3. (a) Na cava eda rairai sega ni dau vakavinavinaka kina? (b) Cava eda na veivosakitaka ena ulutaga qo?
2 Me vaka na tagane ni Samaria qori, eda vinakata kece meda vakavinavinakataki ira na caka vinaka vei keda. Ia ena so na gauna eda na rairai guilecava meda vakaraitaka na noda vakavinavinaka ena ka eda tukuna se cakava.
3 Eda na veivosakitaka ena ulutaga qo na vuna e bibi kina meda vakaraitaka na noda vakavinavinaka ena ka eda cakava kei na noda vosa. Eda na vulica na nodra ivakaraitaki eso ena iVolatabu era dau vakavinavinaka kei ira na sega ni dau vakavinavinaka. Eda na dikeva tale ga na ka eda rawa ni cakava meda vakaraitaka kina na noda vakavinavinaka.
VUNA MEDA VAKAVINAVINAKA KINA
4-5. Na cava meda dau vakavinavinaka kina?
4 E ivakaraitaki vinaka vei keda o Jiova ni dau vakavinavinaka. Dua na sala e vakaraitaka kina oya ni vakaicovitaki ira se vakalougatataki ira era vakamarautaki koya. (2 Sam. 22:21; Same 13:6; Maciu 10:40, 41) E uqeti keda na iVolatabu meda “vakatotomuria na Kalou [nida] luvena lomani.” (Efeso 5:1) Io, na vuna levu meda vakaraitaka kina na vakavinavinaka nida via muria na ivakaraitaki i Jiova.
5 Qo e dua tale na vuna meda vakavinavinaka kina. Na vakavinavinaka e vaka na kakana vinaka, eda marautaka nida vakayagataka vata. Ni dua e vakavinavinakataki keda, dua na ka noda marau. Nida vakavinavinakataki ira tale ga, era na marau. Ena kila o koya eda vakavinavinakataka ni yaga dina nona veivuke. Na kena itinitini? Ena vaqaqacotaki na noda veitokani.
6. E tautauvata vakacava na noda vakavinavinaka kei na yapolo koula?
6 E taleitaki dina nida dau vakavinavinaka. E kaya na iVolatabu: “E vaka na yapolo koula ena iyaya ceuti ena siliva na vosa e tau ena gauna donu.” (Vkai. 25:11) Raitayaloyalotaka mada na taliva ni dua na yapolo koula ena loma ni veleti siliva! Vakasamataka na kena talei! Na cava nomu rai ke lolomataki vei iko? E va sara ga qori na talei ni noda dau vakavinavinaka. Vakasamataka mada qo: E rawa ni dede na yapolo koula. Ena va tale ga qori na nomu vakavinavinakataka e dua. Ena sega vakadua ni guilecava, ena talei tu ga vua.
ERA DAU VAKAVINAVINAKA
7. Me vaka e tukuni ena Same 27:4, e vakaraitaka vakacava o Tevita kei ira na vo ni daunisame na nodra vakavinavinaka?
7 Levu na dauveiqaravi ni Kalou ena gauna makawa era dau vakavinavinaka. Same 27:4.) E dau vakavinavinakataka na sokalou savasava qai laurai qori ena ka e cakava. E cautaka e levu na iyau ena kena tara na valenisoro. Era vakaraitaka tale ga na kawa i Esafa na nodra vakavinavinaka nira vola na same, se sere ni vakacaucau. Ena dua na nodra sere, era vakavinavinakataka na Kalou ra qai vakaraitaka nira qoroya na nona “cakacaka veivakurabuitaki.” (Same 75:1) E macala ni vinakata o Tevita kei ira na kawa i Esafa mera vakavinavinakataki Jiova vakalevu ni vakalougatataki ira. Vakacava o iko, o rawa ni vakasamataka na sala mo vakatotomuri ira kina na daunisame qori?Dua o Tevita. (Wilika
8-9. E vakaraitaka vakacava o Paula nona vakavinavinakataki ira na tacina? E yaga vakacava?
8 Na yapositolo o Paula e vakavinavinakataki ira na tacina qai vakaraitaka qori ena ka e tukuna. E dau vakavinavinakataki ira vua na Kalou ena nona masu. E dau vakavinavinakataki ira tale ga ena nona ivola. Ena Roma wase 16, tikina e 1 ina 15, e cavuta o Paula e 27 na nona itokani lotu vaKarisito. E kaya ni rau “bolemate” o Pirisila kei Akuila ena vukuna, e vakamacalataki Fipi tale ga ni dau ‘vukei ira e levu,’ wili kina o koya. E vakacaucautaki ira gona na tacina gugumatua qori.—Roma 16:1-15.
9 E kila o Paula nira sega ni uasivi, ia ena icavacava ni nona ivola vei ira e Roma, e vakabibitaka ga na nodra itovo vinaka. Vakasamataka na nodra vakayaloqaqataki nira rogoca ni wiliki vakadomoilevu ena ivavakoso na nona ivola! E yaga vakacava? E rawa nida kaya ni vaqaqacotaka na nodra veitokani kei Paula. Vakacava o dau vakavinavinakataka na veika vinaka era tukuna se cakava na lewe ni nomu ivavakoso?
10. Na cava eda vulica ena nona vakavinavinakataki ira na nona imuri o Jisu?
10 E vakavinavinakataka o Jisu na ka era cakava na nona imuri ena nona itukutuku ina vica na ivavakoso e Esia Lailai. Kena ivakaraitaki, e tekivuna na nona itukutuku ena ivavakoso e Ceatira ni kaya: “Au kila na nomu cakacaka, nomu loloma, nomu vakabauta, nomu cakacaka vakaitalatala, nomu vosota, e vinaka cake tale ga na nomu cakacaka ena gauna qo ni vakatauvatani kei na kena e liu.” (Vkta. 2:19) A sega ni cavuta wale ga o Jisu na toso ni nodra cakacaka, e vakavinavinakataka tale ga eso na itovo e uqeta nodra caka vinaka. E vinakata o Jisu me vakasalataka eso e Ceatira, ia e veivakayaloqaqataki ena itekitekivu kei na itinitini ni nona itukutuku. (Vkta. 2:25-28) Vakasamataka mada na lewa e tu vei Jisu ni ulu ni ivavakoso kece. E sega ni vinakati me vakavinavinakataka na ka eda cakava ena vukuna. Ia e vakabibitaka na vakavinavinaka. E ivakaraitaki vinaka vei ira na qase ni ivavakoso!
ERA SEGA NI VAKAVINAVINAKA
11. Me vaka e tukuni ena Iperiu 12:16, na cava na rai nei Iso me baleta na veika tabu?
11 E ka ni rarawa nira sega ni dau vakavinavinaka eso e cavuti ena iVolatabu. Kena ivakaraitaki o Iso. Rau lomani Jiova na nona itubutubu, rau dokai koya tale ga, ia e sega ni vakavinavinakataka o Iso na veika tabu. (Wilika Iperiu 12:16.) E kilai vakacava qori? E totolo ni volitaka na nona itutu vakaulumatua vua na tacina o Jekope ena dua ga na veleti sitiu. (Vkte. 25:30-34) E qai veivutunitaka na nona vakatulewa. A sega ni vakavinavinakataka na ka e tu vua, e sega gona na yavu me kudruvaka kina ni sega ni vakalougatataki ena itutu vakaulumatua.
12-13. Era vakaraitaka vakacava na Isireli nodra sega ni vakavinavinaka, cava na kena itinitini?
12 E levu na vuna mera vakaraitaka kina na Isireli na vakavinavinaka. Kena ivakaraitaki, era sereki mai na veivakabobulataki e Ijipita ni tauca o Jiova e Tini na Kuita. E mani vakabulai ira na Kalou ni vakaluvuca na mataivalu taucoko ni Ijipita ena Wasa Damudamu. Dua na ka na nodra vakavinavinaka na Isireli, era mani vakacaucautaki Jiova ena sere ni qaqa. Vakacava era vakaraitaka tiko ga na vakavinavinaka?
13 Nira sotava na Isireli eso tale na veika dredre, e totolo ga nira guilecava na veika vinaka e cakava vei ira o Jiova. Era qai vakaraitaka nira sega ni dau vakavinavinaka. (Same 106:7) Ena sala cava? Era “tekivu vosakudrukudrutaki Mosese kei Eroni” na isoqosoqo taucoko, ia na kena dina era vosakudrukudrutaki Jiova. (Lako 16:2, 8) E rarawataka o Jiova nira sega ni vakavinavinaka na nona tamata. E qai tukuna nira na mate ena vanua talasiga na itabatamata taucoko qori, vakavo ga o Josua kei Kelepi. (Tiko 14:22-24; 26:65) Meda raica mada na sala meda kua kina ni muria na nodra ivakaraitaki ca da qai muria na ivakaraitaki vinaka.
DAU VAKAVINAVINAKA NIKUA
14-15. (a) Era na vakaraitaka vakacava na veiwatini na vakavinavinaka? (b) Era na vakavulici luvedra vakacava na itubutubu mera dau vakavinavinaka?
14 Ena vuvale. E yaga vei ratou na lewenivuvale na nodratou dau vakavinavinaka. Na levu ni nodrau vakavinavinaka na veiwatini, erau na veivolekati kina. Ena rawarawa tale ga me rau dau veivosoti. Na tagane vakawati e vakavinavinakataki watina, ena sega ni kauaitaka ga na ka vinaka e tukuna se cakava, ena “tucake tale ga” me “vakacaucautaki koya.” (Vkai. 31:10, 28) Na yalewa vakawati yalomatua, ena tukuna vakamatata vei tagane na ka e taleitaka vua.
15 Ra itubutubu, oni na vakavulici luvemuni vakacava mera dau vakavinavinaka? Nanuma tiko nira na muria ga na gone na ka oni tukuna se cakava. Koya gona moni ivakaraitaki vinaka ena tikina qo ni oni vakavinavinakataka na ka vinaka era cakava vei kemuni. Vakavulici ira tale ga mera dau vakavinavinakataka na ka vinakae caka vei ira. Mera kila ni bibi me vu mai lomadra na nodra vakavinavinaka, ni na veiuqeti tale ga na ka era tukuna. Kena ivakaraitaki, e kaya e dua na yalewa o Clary: “Ni yabaki 32 o tinaqu, sa susuga duadua e tolu na gone. Niu sa yabaki 32, au dau vakasamataka ni sega ni rawarawa vua ena gauna ya. Au mani vakavinavinakataki koya ena levu ni nona vakuai koya me susugi au kei rau na ganequ. Dua na gauna sa oti, e tukuna vei au o tinaqu ni taleitaka vakalevu na ka au tukuna vua, e dau vakasamataka, e marautaka tale ga.”
16. Tukuna e dua na ivakaraitaki ni kena veivakayaloqaqataki na noda vakavinavinaka.
16 Ena ivavakoso. Nida dau vakavinavinakataki ira na tacida, ena vakayaloqaqataki ira. Kena ivakaraitaki o Jorge, e dua na qase ni ivavakoso. E tauvimate bibi ni sa yabaki 28. Dua na vula nona sega tu ni lai soqoni. Na gauna mada ga e lako kina ena soqoni, e sega ni rawa ni vakaitavi. E kaya o Jorge: “Au yalolailai ni vakaiyalayala na ka au rawa ni cakava, au sega tale ga ni qarava rawa na noqu itavi ena ivavakoso. Ia ena dua na gauna ni suka na soqoni, e kaya vei au e dua na tacida: ‘Au via vakavinavinakataka nomu ivakaraitaki vinaka vei keitou vakavuvale. Keitou dau taleitaka na nomu ivunau ena veiyabaki sa sivi. E uqeti keitou me keitou toso vakayalo.’ Au luluvu sara ga qai tonawanawa na mataqu. Qori na ka au via rogoca tu.”
17. Me vaka e tukuni ena Kolosa 3:15, eda na vakavinavinakataka vakacava na lomasavu i Jiova?
17 Noda Kalou dau lomasavu. E vakarautaka vakayauyau o Jiova na kakana vakayalo. Kena ivakaraitaki, e yaga dina na ivakasala eda rogoca ena soqoni, wilika ena noda mekesini, kei na noda website. Vakacava o bau rogoca e dua na ivunau, wilika e dua na ulutaga, se sarava e dua na porokaramu ena broadcast o qai tukuna, ‘Qo sara ga na ka au gadreva tu!’ Eda na vakavinavinakataki Jiova vakacava? (Wilika Kolosa 3:15.) Dua na sala oya nida vakavinavinakataka wasoma ena noda masu na iloloma vinaka kece qori.—Jeme. 1:17.
18. Eda na vakaraitaka vakacava nida vakavinavinakataka noda Vale ni Soqoni?
18 Eda na vakavinavinakataki Jiova tale ga nida raica me savasava qai maqosa tu na noda vanua ni sokalou. Eda na vakaitavi wasoma ena samaki kei na vakavinakataki ni Vale ni Soqoni. O ira tale ga na qarava na misini ni ivavakoso,era na qarauna me kua ni ca. Ni qaravi vinaka na Vale ni Soqoni, ena dede kina, ena sega tale ga ni levu na ka me vakavinakataki. Nida cakava qori, ena bula na ilavo me tara se vakavinakataki kina eso tale na Vale ni Soqoni e veiyasa i vuravura.
19. Na cava o vulica ena nodrau italanoa na ivakatawa ni tabacakacaka kei watina?
19 O ira na cakacaka vakaukaua ena vukuda. Nida dau vakavinavinaka, ena rawa ni veisautaka na nona rai e dua e sotava tiko na veika dredre. Rogoca mada na ka e sotava e dua na ivakatawa ni tabacakacaka kei watina. Erau lai cakacaka vakavunau ena dua taucoko na siga donuya na vulaililiwa, rau oca sara ga ni rau lesu ina nodrau icili. Ena levu ni liliwa, e dara tu ga o yalewa na kote ni batabata ni lai moce. Ena mataka, e kaya vei tagane ni sa sega ni via tomana na cakacaka qo. Ena mataka tiko ga qori, e yaco yani e dua na ivola mai na valenivolavola ni tabana, e volai sara ga vei yalewa. E vakavinavinakataki kina na nona cakacaka vakaitalatala kei na nona vosota. E tukuni tale ga ni sega ni rawarawa nona veitokiyaki tiko ena veimacawa. E kaya o tagane: “E uqeti watiqu sara ga na ivola ni vakavinavinaka qori me tomana tiko ga nona ilesilesi. E vakayaloqaqataki au vakavica meu toso tiko ga niu nanuma meu sa cegu.” Rau tomana tiko ga na veiwatini qori na nodrau ilesilesi me voleka ni 40 na yabaki.
20. Na cava meda saga ena veisiga, na vuna?
20 Meda saga mada ga ena veisiga meda dau vakavinavinaka ena ka eda tukuna se cakava. Levu nikua era sega ni dau vakavinavinaka. Ia ni vu mai lomada na ka eda tukuna se cakava ena uqeta eso tale mera vosota na veika dredre. Na noda vakavinavinaka ena vaqaqacotaka na noda veitokani me tawamudu. Koya e bibi sara, eda sa vakatotomuri Jiova tiko na Tamada dau lomasavu, e dau vakavinavinaka tale ga.
SERE 20 Oni Solia na Luvemuni Lomani
^ para. 5 Na cava eda na vulica vei Jiova, Jisu, kei na kai Samaria e vukavuka me baleta na vakavinavinaka? Ena veivosakitaki ena ulutaga qo e vica na ivakaraitaki qori kei na so tale. Eda na dikeva na vuna e bibi kina meda dau vakavinavinaka, eda na veivosakitaka tale ga e vica na sala meda vakaraitaka kina.
^ para. 1 IVAKAMACALA NI VOSA: Nida vakavinavinakataka e dua se dua na ka, eda vakadinata na kena yaga. E dusia tale ga ni vu mai lomada na noda vakavinavinaka.
^ para. 55 IVAKAMACALA NI IYALOYALO: E wiliki tiko na ivola i Paula ina ivavakoso e Roma, eratou marau vakalevu o Akuila, Pirisila kei Fipi ni cavuti na yacadratou.
^ para. 57 IVAKAMACALA NI IYALOYALO: E vukei luvena yalewa e dua na tina me vakavinavinakataka na nona ivakaraitaki vinaka e dua na tacida yalewa itabaqase.